Document ID: 32014D0535

DEĊIŻJONI TAL-KUMMISSJONI
tat-18 ta' Diċembru 2013
dwar l-għajnuna mill-Istat SA.33229 (2012/C) - (ex 2011/N) - Ir-Ristrutturar ta' NLB - is-Slovenja li s-Slovenja qed tippjana li timplimenta għal Nova Ljubljanska banka, d.d.
(notifikata bid-dokument C(2013) 9632)
(It-test bl-Ingliż biss huwa awtentiku)
(Test b'rilevanza għaż-ŻEE)
(2014/535/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,
Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,
Wara li stiednet lill-Istati Membri u lill-partijiet l-oħra interessati jissottomettu l-kummenti tagħhom skont dawk id-dispożizzjonijiet (1),
Billi:
1. PROĊEDURI
(1)
Fl-14 ta' Jannar 2011, l-awtoritajiet Sloveni nnotifikaw rikapitalizzazzjoni ta' EUR 250 miljun mill-Istat lil Nova Ljubljanska banka d.d. (minn issa 'l quddiem “NLB d.d.”).
(2)
Bid-Deċiżjoni tas-7 ta' Marzu 2011 (2) (minn hawn' il quddiem “l-ewwel Deċiżjoni ta' salvataġġ”), il-Kummissjoni Ewropea awtorizzat l-ewwel għajnuna fil-forma ta' rikapitalizzazzjoni favur NLB d.d. għal perjodu ta' sitt xhur u fuq is-sottomissjoni ta' pjan ta' ristrutturar.
(3)
L-awtoritajiet Sloveni nnotifikaw il-pjan ta' ristrutturar fit-22 ta' Lulju 2011. Huma ppreżentaw aktar aġġornamenti għalih fis-6 ta' Settembru 2011 u fis-26 ta' Marzu 2012.
(4)
Fis-16 ta' Mejju 2012 l-awtoritajiet Sloveni infurmaw lill-Kummissjoni bl-intenzjoni tagħhom li jipprovdu t-tieni rikapitalizzazzjoni għal NLB d.d.. Il-miżura ġiet innotifikata fis-6 ta' Ġunju 2012.
(5)
Bid-deċiżjoni tat-2 ta' Lulju 2012 (minn hawn' il quddiem “it-tieni deċiżjoni ta' salvataġġ u ta' ftuħ”), il-Kummissjoni approvat it-tieni rikapitalizzazzjoni ta' NLB d.d. u fl-istess ħin fetħet investigazzjoni ddettaljata li qajmet dubji rigward il-kapaċità ta' NLB d.d. li jirritorna għall-vijabilità u d-dispożizzjoni ta' kondiviżjoni suffiċjenti tal-piżijiet u miżuri li jillimitaw id-distorsjonijiet tal-kompetizzjoni abbażi tal-pjan ta' ristrutturar li kien sottomess lilha.
(6)
Fit-22 ta' Novembru 2012 iit-tieni deċiżjoni ta' salvataġġ u ta' ftuħ ġiet ippubblikata f'Il-Ġurnal Uffiċjali tal-Unjoni Ewropea u l-partijiet interessati intalbu jissottomettu l-kummenti tagħhom. (3) Il-Kummissjoni ma rċeviet l-ebda kumment.
(7)
Wara it-tieni deċiżjoni ta' salvataġġ u ta' ftuħ, fis-7 ta' Jannar 2013 l-awtoritajiet Sloveni nnotifikaw pjan rivedut ta' ristrutturar, li verżjoni emendata tiegħu kienet ippreżentata fil-25 ta' Marzu 2013. L-awtoritajiet Sloveni sussegwentement ippreżentaw verżjoni emendata ulterjorment tal-pjan f'Diċembru 2013. Il-verżjoni tal-pjan ipprovduta lill-Kummissjoni f'Diċembru 2013 hija msemmija fid-Deċiżjoni preżenti bħala l-'Pjan ta' Ristrutturar'.
(8)
Wara talbiet mill-Kummissjoni, l-awtoritajiet Sloveni ppreżentaw informazzjoni addizzjonali matul il-perjodu bejn it-2 ta' Lulju 2012 u d-9 ta' Diċembru 2013.
(9)
Fl-10 ta' April 2013, fil-Proċedura tal-Iżbilanċi Makroekonomiċi (“MIP”) il-Kummissjoni kkonkludiet li s-Slovenja kienet qed tiffaċċja żbilanċi ekonomiċi eċċessivi. Fil-kuntest tal-MIP, is-Slovenja kellha twettaq test ta' stress minn isfel għal fuq u minn fuq għal isfel u rieżami tal-kwalità tal-assi tas-settur bankarju Sloven (minn hawn' il quddiem “AQR/ST”) li twettqet minn konsulenti indipendenti. Il-Pjan ta' Ristrutturar jinkorpora r-riżultati AQR/ST.
(10)
Għal raġunijiet ta' urġenza, ir-Repubblika tas-Slovenja taċċetta li eċċezzjonalment din id-Deċiżjoni tiġi adottata fil-lingwa Ingliża.
2. DESKRIZZJONI TAL-BENEFIĊJARJU U S-SORS TAL-PROBLEMI TIEGĦU
(11)
NLB d.d. flimkien mal-affiljati tiegħu (minn hawn' il quddiem “NLB” jew “il-bank”) huwa l-akbar grupp finanzjarju u bankarju Sloven. Mit-30 ta' Settembru 2012 'il quddiem, kien magħmul minn NLB d.d. u 47 bank, kumpaniji, fergħat, u uffiċċji rappreżentattivi barra mill-pajjiż. NLB huwa attur bankarju maġġuri fis-Slovenja u fix-Xlokk tal-Ewropa. Mit-30 ta' Settembru 2012, NLB irrappreżenta madwar 30 % tas-settur bankarju Sloven f'termini tal-assi totali u kklassifika minn ta' quddiem fost l-aqwa tliet banek f'Dik li kienet ir-Repubblika Jugoslava tal-Maċedonja, fil-Montenegro, fil-Kosovo u fir-Repubblika Srpska u kklassifika s-sitt wieħed fil-Bożnja u Ħerzegovina. Is-servizzi bankarji huma l-aktar negozju importanti għal NLB, għalkemm NLB jipprovdi wkoll servizzi finanzjarji oħra, bħal assigurazzjoni, immaniġġjar tal-assi, lokazjoni, fatturament, u forfaiting.
(12)
NLB huwa kklassifikat bħala Caa 2, negattiv minn Moody' s u BB-, negattiv minn Fitch. Iż-żewġ klassifikazzjonijiet tnaqqsu fil-grad fl-2013. It-tnaqqis kien dovut primarjament għall-konċentrazzjoni u aktar deterjorazzjoni tal-portafoll ta' kreditu u l-pożizzjoni kapitali u finanzjarja modesta tal-bank fl-ambjent tas-suq kurrenti.
(13)
Fis-Slovenja, NLB joffri firxa sħiħa ta' servizzi bankarji personali u korporattivi b'enfasi fuq is-suq bankarju fil-livell tal-konsumatur. Huwa wkoll attiv fl-oqsma privati, servizzi bankarji korporattivi u għall-investiment.
(14)
Sa mit-30 ta' Ġunju 2013, NLB kellu l-istruttura kapitali segwenti: ir-Repubblika tas-Slovenja kellha 77,51 % tal-ishma ta' NLB, Kapitalska družba, d.d. 6,23 %, Slovenska Odškodninska Družba 5,58 % u Poteza borzno posredniška družba, d.d. (fi proċedura ta' falliment) 2,24 %.
(15)
Mill-31 ta' Diċembru 2012, NLB kellu assi totali ta' EUR 14,3 biljun u depożiti totali ta' madwar EUR 9,1 biljuni, li kienu jikkonsistu minn depożiti tal-unitajiet domestiċi (EUR 6,5 biljun), depożiti korporattivi (EUR 2 biljun) u depożiti tal-Istat (EUR 0,6 biljun). Barra minn hekk, huwa kellu EUR 112 miljun ta' titoli ta' dejn barra. Mill-istess data, il-ktieb tas-self totali tal-NLB għas-settur mhux bankarju kien ta' madwar EUR 9,5 biljun. Il-proporzjon tas-self mad-depożiti kien ta' 104 % (meta mqabbel ma' 105 % fl-2011 u 127 % fl-2010).
(16)
Is-sors ewlieni tal-problemi ta' NLB huwa ż-żieda ta' self improduttiv, li żdied minn EUR 0,6 biljun fl-2008 (3,8 % tal-volum totali tas-self) għal EUR 3,7 biljun f'Diċembru 2012 (28,2 % tal-volum totali tas-self). Din il-prestazzjoni fqira seħħet fil-kuntest ta' pressjoni konsiderevoli fuq l-adegwatezza tal-kapital ta' NLB minħabba d-deterjorament tal-kwalità tal-portafoll tal-assi tiegħu, proporzjonijiet ogħla ta' kapital meħtieġa mir-regolatur u mistennija mil-investituri, u d-disponibilità mnaqqsa ta' kapital u ta' finanzjament tad-dejn, u b'mod partikolari ta' finanzjament tal-operaturi.
(17)
Qabel ma bdiet il-kriżi finanzjarja fl-2008, l-istrateġija tat-tkabbir ta' NLB kienet xprunata minn kundizzjonijiet ekonomiċi favorevoli. Bejn l-2002 u l-2009 il-ktieb tas-self ta' NLB (self nett) żdied bi 15 % fis-sena u d-depożiti bi 8 %. Self lis-settur korporattiv b'mod partikolari kien responsabbli għal tkabbir għoli.
(18)
Minbarra dan it-tkabbir organiku, NLB kiber permezz tal-akkwiżizzjoni ta' diversi sussidjarji bankarji fix-Xlokk tal-Ewropa kif ukoll permezz ta' tkabbir organiku u l-istabbiliment ta' entitajiet ġodda fil-lokazzjoni, fatturament/forfaiting, assigurazzjoni tal-ħajja/fondi tal-pensjoni u ġestjoni ta' segmenti tal-assi.
(19)
It-Tabella 1 turi l-evoluzzjoni tal-assi ta' NLB fis-Slovenja u fix-Xlokk tal-Ewropa bejn il-31 ta' Diċembru 2006 u it-30 ta' Settembru 2012.
It-Tabella 1
Assi totali tal-ishma tas-suq ta' NLB
(%)
2006
2007
2008
2009
2010
2011
9M 2012
Assi totali tal-Grupp NLB (f’miljuni ta’ EUR)
14 409
18 308
18 918
19 606
17 888
16 445
14 915
Is-Slovenja
36,7
36,5
35,6
34,8
32,6
31,7
30,2
Il-Bożnja - Ħerzegovina - Federazzjoni
5,7
5,7
5,7
5,1
6,1
5,9
5,5
Bosnja-Ħerzegovina - Republika Srpska
20,4
23,0
22,0
21,0
21,0
20,0
20,0
Il-Montenegro
16,1
13,5
13,3
17,0
18,0
19,1
17,1
Il-Kosovo
-
14,9
13,4
14,3
14,9
15,1
16,3
Il-Maċedonja
16,8
19,2
19,6
19,9
20,4
19,2
17,4
Is-Serbja
3,0
2,8
2,3
2,1
2,0
1,8
1,6
(20)
NLB kien profittabbli fil-perjodu 2003-2008. Madankollu, huwa ġġenera telf wara t-taxxa mill-2009 'il quddiem. It-telf kien jammonta għal EUR 87 miljuni fl-2009, EUR 202 miljun fl-2010, EUR 239 miljun fl-2011 u EUR 273,5 miljun fl-2012), Fl-ewwel semestru tal-2013, NLB rreġistra telf wara t-taxxa ta' EUR 91,2 miljun. Il-portafoll ta' self ta' NLB beda jiddeterjora fl-2009. Is-self improduttiv żdied minn 3,8 % fl-2008 għal 28,2 % f'Diċembru 2012.
(21)
Mit-30 ta' Ġunju 2013, il-kapital regolatorju ta' NLB ammonta għal EUR 1 074,3 miljun. Il-proporzjon tal-Kapital tal-Grad 1 tiegħu skont ir-Regolament tal-UE dwar ir-Rekwiżiti ta' Kapital (4) (minn hawn' il quddiem “CRR”) kien ta' 8,5 %.
(22)
Fl-4 ta' Diċembru 2013, ir-riżultati AQR/ST żvelaw li NLB kellu insuffiċenza kapitali ta' EUR 1,8 biljun (5) fix-xenarju sfavorevoli.
3. IL-MIŻURI TA' GĦAJNUNA
(23)
S'issa NLB irċieva l-miżuri ta' għajnuna mill-Istat li ġejjin:
(i)
l-ewwel rikapitalizzazzjoni ta' EUR 250 miljun, approvata temporanjament fl-ewwel Deċiżjoni ta' salvataġġ tas-7 ta' Marzu 2011;
(ii)
it-tieni rikapitalizzazzjoni ta' EUR 382,9 miljun, approvata temporanjament fit-tieni deċiżjoni ta' salvataġġ u ftuħ tat-2 ta' Lulju 2012.
(24)
Flimkien ma' dawk iż-żewġ rikapitalizzazzjonijiet is-Slovenja għandha l-ħsieb li timplimenta żewġ miżuri oħra favur NLB:
(iii)
it-tielet rikapitalizzazzjoni ta' EUR 1,558 biljun u
(iv)
it-trasferiment lil BAMC ta' pula ta' assi danneġġati magħmula minn self improduttiv (għal ammont nominali ta' EUR 2,3 biljun) u lista ta' ekwitajiet (li għandhom valur fis-suq ta' EUR 94 miljun).
3.1 L-EWWEL RIKAPITALIZZAZZJONI TA' NLB
(25)
Fl-2009 u l-2010, NLB irreġistra telf wara bosta snin ta' profitti l-aktar minħabba d-deterjorament taċ-ċiklu ekonomiku. Tkabbir ekonomiku dgħajef u qgħad dejjem jikber naqqsu d-domanda għal self u kkawżaw żidiet sinifikanti f'indeboliment tas-self. Il-proporzjon tal-Kapital tal-Grad 1 ta' NLB fis-CRR naqas minn 6,9 % fl-2009 għal 6 % fl-2010. F'Lulju 2010 il-Bank tas-Slovenja talab lil NLB biex isaħħaħ il-pożizzjoni tal-kapital tiegħu. Bħala riżultat NLB iddeċieda li jiġġenera aktar kapital.
(26)
NLB kien mistenni li jiġġenera EUR 250 miljun ta' kapital ta' ekwità', ekwivalenti għal 1,6 % tal-assi peżati għar-riskju tiegħu (minn hawn' il quddiem “RWA”), permezz ta' offerta pubblika tal-ishma tiegħu. Iż-żieda fil-kapital saret f'żewġ segmenti. Fl-ewwel stadju ġew offruti ishma għas-sottoskrizzjoni lill-azzjonisti eżistenti (l-ammont totali sottoskritt kien ta' EUR 89,2 miljun u l-istat eżerċita b'mod sħiħ id-drittijiet tiegħu ta' prelazzjoni). Fit-tieni stadju l-ishma li baqa' kienu offruti lill-pubbliku. Madankollu, minħabba nuqqas ta' interess mill-pubbliku, l-ishma fl-aħħar mill-aħħar kienu kompletament sottoskritti mis-Slovenja.
(27)
Din l-ewwel rikapitalizzazzjoni li ġiet approvata mill-Kummissjoni fis-7 ta' Marzu 2011 bħala għajnuna ta' salvataġġ temporanja fl-ewwel deċiżjoni ta' salvataġġ. Il-Kummissjoni indikat li kienet se tivvaluta l-aspett tal-kondiviżjoni tal-piżijiet f'aktar dettall waqt il-valutazzjoni tagħha tal-pjan ta' ristrutturar li s-Slovenja kienet impenjat ruħha li tipprovdi (6).
3.2 IT-TIENI RIKAPITALIZZAZZJONI TA' NLB
(28)
F'Mejju 2011, il-Bank tas-Slovenja talab tisħiħ ulterjuri tal-pożizzjoni kapitali ta' NLB.
(29)
Fin-nuqqas ta' soluzzjoni ta' investitur privat, is-Slovenja pprovdiet EUR 382,9 miljun lil NLB fil-forma ta' strumenti konvertibbli kontinġenti (minn hawn' il quddiem “CoCos”- contingent convertible instruments) li jikkwalifikaw bħala strumenti ta' Kapital tal-Grad 1 fir-regolamenti applikabbli. NLB ikkonverta l-CoCos f'ishma ordinarji proprji f'Marzu 2013 skont il-patti tal-fethim li jirregola l-CoCos.
(30)
It-tieni rikapitalizzazzjoni kienet approvata mill-Kummissjoni mit-tieni deċiżjoni ta' salvataġġ u ftuħ (7).
3.3 IT-TIELET RIKAPITALIZZAZZJONI TA' NLB
(31)
Wara r-riżultati tal-AQR/ST u fid-dawl tal-kontenut tal-Pjan ta' Ristrutturar, inkluż iċ-ċessjoni tal-assi u t-trasferiment ta' xi assi danneġġati lil BAMC, NLB għandu insuffiċenza kapitali ta' EUR 1,8 biljun. Wara li jitqies l-effett ta' rikapitalizzazzjoni interna ppjanata ta' dejn subordinat (li se tnaqqas il-ħtieġa kapitali ta' NLB b'EUR 250 miljun), l-Istat se jipprovdi lil NLB b'kapital ta' EUR 1 558 biljun addizzjonali fil-forma ta' bonds tal-gvern u flus sabiex jippermetti lill-bank jerġa lura għall-vijabilità.
3.4 TRASFERIMENT TA' ASSI DANNEĠĠATI LIL BAMC
(32)
L-Att ta' Stabilità tal-Banek Sloven, li daħal fis-seħħ f'Diċembru 2012, jipprovdi qafas għall-ħruġ ta' garanziji biex ikun iffinanzjat it-trasferiment ta' assi li jintirtu minn banek għal BAMC, jew għal entità ad hoc. Huwa jippermetti wkoll rikapitalizzazzjonijiet biex ikun indirizzat it-telf ta' dawn il-banek li jirriżultaw mit-trasferiment ta' assi fil-valur ekonomiku fit-tul tagħhom.
(33)
F'Mejju 2013 is-Slovenja fasslet programm nazzjonali ta' riforma bil-għan li timplimenta r-Rakkomandazzjonijiet Speċifiċi għall-Pajjiżi tal-UE indrizzati lis-Slovenja. Dak il-Programm Nazzjonali ta' Riforma jinkludi t-trasferiment ta' assi danneġġati mill-akbar tliet banek Sloveni, inkluż NLB, lil BAMC. Assi li għandhom ikunu ttrasferiti lil BAMC jinkludu kumpaniji falluti, pretensjonijiet li għandhom ikunu ristrutturati, pretensjonijiet b'kollateral immobiljari u self improduttiv ieħor.
(34)
Fis-17 ta' Mejju 2013 is-Slovenja pprovdiet lill-Kummissjoni b'lista preliminari ta' assi li għandhom ikunu trasferiti minn NLB lil BAMC li jammontaw għal EUR 1,9 biljun. Dik il-lista ġiet aġġornata ulterjorment minn dak iż-żmien 'il hawn u d-daqs tal-portafoll tal-assi li kellhom jiġu ttrasferiti huwa ta' EUR 2,2 biljun (ammont nominali) għas-self u EUR 94 miljun (valur tas-suq) għall-ishma.
4. IL-PJAN TA' RISTRUTTURAR U L-IMPENJI
(35)
L-awtoritajiet Sloveni ppreżentaw pjan ta' ristrutturar li jkopri l-perjodu ta' ristrutturar mill-2013 sal-31 ta' Diċembru 2017.
(36)
Il-pilastri ewlenin tal-pjan ta' ristrutturar huma l-governanza korporattiva mtejba u l-ġestjoni tar-riskju, l-iffokar mill-ġdid fuq swieq kapitali tal-bank, tnaqqis ta' self improduttiv u programm ta' tnaqqis tal-kostijiet. Il-pjan ta' ristrutturar jinkludi projezzjonijiet finanzjarji għal NLB sal-31 ta' Diċembru 2017 f'xenarju bażi u jikkunsidra wkoll ix-xenarju sfavorevoli żviluppat taħt l-AQR/ST.
(37)
Is-Slovenja pprovdiet għadd ta' impenji stipulati fl-Anness. Sabiex jiġi żgurat li l-impenji jiġu implimentati, se jkun maħtur Fiduċjarju għall-Monitoraġġ. L-attivitajiet tal-fiduċjarju ta' monitoraġġ se japplikaw matul il-perjodu ta' ristrutturar kollu.
4.1 RITORN GĦALL-VIJABILITÀ FUQ ŻMIEN TWIL
(38)
Iż-żewġ kwistjonijiet ewlenin fir-rigward tar-ritorn gaħll-vijabilità ta' NLB huma: (i) l-implimentazzjoni ta' strutturi ta' governanza korporattiva aġġornata u arranġamenti biex ikun żgurat li d-deċiżjonijiet ta' NLB huma orjentati lejn in-negozju. u (ii) it-tiġdid maġġuri tal-politiki ta' kreidtu u l-proċessi ta' mmaniġġjar tar-riskju tiegħu, speċjalment fil-ġestjoni tar-riskju ta' kreditu.
(39)
Bidliet ta' governanza korporattiva elenkati fl-Anness se jiġu implimentat fi żmien tliet xhur wara d-data ta' adozzjoni ta' din id-Deċiżjoni, skont id-Direttiva tal-UE dwar ir-Rekwiżiti tal-Kapital (8) u l-leġiżlazzjoni nazzjonali Slovena. Il-bidliet li jirriżultaw għall-bylaws u r-regoli interni ta' NLB ifittxu li jiżguraw li l-bord ta' ġestjoni ta' NLB ikollu l-uniku setgħat u responsabbiltajiet għall-ġestjoni ta' kuljum ta' NLB b'mod indipendenti u fl-interess uniku tal-Bank. B'riżultat ta' dan, il-prinċipju tad-distakkament se japplika għar-relazzjoni bejn il-bank u l-azzjonisti tiegħu, b'mod partikolari r-Repubblika tas-Slovenja. F'dak ir-rigward is-Slovenja timpenja ruħha li ma tintervjenix fil-ħatra tal-membri u l-eżekuttivi tal-bord superviżorju ħlief permezz tal-eżerċizzju tad-drittijiet tagħha bħala azzjonist taħt il-liġi korporattiva ordinarja Slovena. NLB se jalloka żewġ terzi tas-siġġijiet u d-drittijiet tal-vot fuq il-bord superviżorju u l-kumitati tiegħu lil esperti indipendenti. NLB se jagħmel arranġamenti sabiex jiżgura funzjoni tal-awditjar intern indipendenti u oġġettiva. NLB se jsegwi politika tan-negozju prudenti u tajba mmirata lejn is-sostenibbiltà filwaqt li jimplimenta l-miżuri ppjanati. NLB se janalizza aktar il-politiki ta' inċentiv u remunerazzjoni tiegħu sabiex ikun żgurat li dawn ma jinkoraġġux it-teħid ta' riskji mhux raġonevoli, ikunu mmirati lejn miri sostenibbli u fit-tul, u jkunu trasparenti u konformi mal-Linjigwida tal-Awtorità Bankarja Ewropea dwar il-Politiki u l-Prattiki tar-remunerazzjoni tal-10 ta' Diċembru 2010. Sal-31 ta' Diċembru 2017, NLB se jillimita r-remunerazzjoni totali lil kull membru tal-bord u impjegat li jwettqu ħidma speċjali f'konformità mar-regoli relevanti stabbiliti fil-Komunikazzjoni Bankarja tal-2013 (9). Ir-remunerazzjoni annwali varjabbli tal-bord ta' ġestjoni u l-impjegati li jwettqu ħidma speċjali impjegati f'funzjonijiet tal-uffiċċju tan-negozjar se tkun limitata għal ħames pagi mensili. L-ammont varjabbli ta' impjegati li jwettqu ħidma speċjali f'funzjonijiet oħra se jkun limitat għal tliet pagi mensili. Barra minn hekk, il-ħlas ta' mill-inqas 50 % tar-remunerazzjoni varjabbli se jkun pospost għal perjodu ta' tliet snin. B'riżultat ta' dan sal-31 ta' Diċembru 2017 din ir-remunerazzjoni mhux se tkun aktar minn 15-il darba s-salarju medju nazzjonali fis-Slovenja jew 10 darbiet is-salarju medju ta' NLB, liema minnhom ikun l-ogħla.
(40)
NLB se jġedded radikalment il-proċessi interni ta' pprezzar u ġestjoni tar-riskju bl-implimentazzjoni ta' għadd ta' regoli u miżuri elenkati fid-dettall fl-Anness. B'mod partikolari, l-ipprezzar għal self ġdid se jitqies li huwa adegwat jekk is-self ġdid jikkontribwixxi għall-kisba ta' dħul pożittiv fuq l-ekwità (minn hawn' il quddiem “RoE”) ta' mill-anqas […] (*) % fl-2014, […] % fl-2015, […] % fl-2016 u […] % fl-2017 fuq kull relazzjoni mal-klijent, skont it-termini speċifikati ulterjorment fl-Anness.
(41)
ta' NLB se jinqasmu bejn unità ewlenija (madwar EUR 10,6 biljuni) u unità mhux ewlenija (madwar EUR 2 biljuni). Grupp ta' assi danneġġati magħmul minn self improduttiv (għal ammont nominali ta' EUR 2,3 biljun) u lista ta' ekwitajiet (li għandhom valur fis-suq ta' EUR 94 miljun) se jiġu ttrasferiti lil BAMC fil-kuntest ta' miżura tal-assi danneġġati. NLB se jnaqqas it-total tal-karta tal-bilanċ tal-grupp minn madwar EUR 17,9 biljun fl-2010 għal EUR [10-20] biljun sal-31 ta' Diċembru 2017.
(42)
Flimkien mal-għajnuna mill-Istat li rċieva f'Marzu 2011 u f'Lulju 2012, injezzjoni ta' kapital addizzjonali ta' 1,558 biljun mill-Istat hija prevista fil-Pjan ta' Ristrutturar. It-tielet rikapitalizzazzjoni se żżid minnufih proporzjon tal-Kapital tal-Grad 1 fis-CRR ta' NLB għal 15 %, u se tindirizza wkoll it-telf mistenni. Għalhekk se tiżgura li NLB se jirrispetta r-rekwiżiti tal-kapital regolatorju tiegħu matul il-perjodu ta' ristrutturar.
(43)
L-istrateġija kummerċjali futura ta' NLB tiffoka fuq is-swieq ewlenin tiegħu tal-konsumatur, SMEs u attivitajiet kummerċjali korporattivi magħżula. NLB qed jippjana tnaqqis sinifikanti tal-portafoll ta' parteċipazzjoni tiegħu b'konsistenza mal-istrateġija tiegħu li jiffoka fuq in-negozju prinċipali tiegħu f'reġjuni ewlenin. F'dan ir-rigward, il-pjan ta' ristrutturar jipprevedi tnaqqis sinifikanti tan-negozju mhux ewlieni ta' NLB li jinkludi l-bejgħ tal-attivitajiet kollha ta' lokazzjoni u fatturament/forfaiting u ta' ġestjoni ta' proprjetà immobbli u t-twaqqif, għalissa, tan-negozji mhux ewlenin għall-provvista ta' kreditu lil klijenti korporattivi ġodda barra mill-pajjiż.
(44)
NLB se jnaqqas in-negozju ta' kreditu tiegħu fis-Slovenja fis-setturi segwenti (tnaqqis ta' medja ta' […] % tar-RWA bejn il-31 ta' Diċembru 2013 u l-31 ta' Diċembru 2017): (i) klijenti korporattivi fis-settur industrijali tal-kostruzzjoni (ir-RWA minn EUR […] miljunn fil-31 ta' Diċembru 2013 għal EUR […] miljun fil-31 ta' Diċembru 2017); (ii) klijenti korporattivi fis-settur industrijali tat-trasport (ir-RWA minn EUR […] miljun fil-31 ta' Diċembru 2013 għal EUR […] miljun fil-31 ta' Diċembru 2017; (iii) azjendi finanzjarji (ir-RWA minn EUR […] miljun fil-31 ta' Diċembru 2013 għal EUR […] miljun fil-31 ta' Diċembru 2017).
(45)
Bħala riżultat tal-implimentazzjoni tal-pjan ta' ristrutturar, u b'mod partikulari t-trasferiment ta' assi danneġġati lil BAMC, l-assi totali ta' NLB se jonqsu minn EUR 14,5 biljun fil-31 ta' Diċembru 2012 għal EUR [10-20] biljun fil-31 ta' Diċembru 2017 u r-RWA minn EUR 11,1 biljun fil-31 ta' Diċembru 2012 għal EUR [5-10] biljuni fil-31 ta' Diċembru 2017.
(46)
Il-portafoll attwali ta' NLB huwa kompletament iffinanzjat sal-maturità kuntrattwali tiegħu. Għall-futur, NLB qed jippjana li jiffoka mill-ġdid fuq depożiti fil-livell tal-konsumatur, li huma il-bażi storika tal-finanzjament tiegħu, iżda wkoll qed jippjana li jkollu bażi diversifikata ta' finanzjament tal-operaturi. Il-proporzjonijiet tas-self mad-depożiti se jmorru għall-aħjar minn 105 % fl-2012 għal [70-80] % fil-31 ta' Diċembru 2017.
(47)
NLB qed jippjana wkoll programm ambizzjuż ta' kontroll tal-kost u programm għat-tnaqqis tal-kost. Il-kostijiet operatorji ta' NLB ammontaw għal EUR 368 miljun fl-2012 fil-livell tal-grupp. NLB se jnaqqas il-kostijiet operatorji tiegħu fil-livell tal-grupp (esklużi kostijiet straordinarji ta' darba li ma jkollhomx natura rikorrenti, jiġifieri l-ispejjeż tar-ristrutturar) għal EUR [300-350] miljun sal-31 ta' Diċembru 2014, EUR [300-350] miljun sal-31 ta' Diċembru 2015, EUR [250-300] miljun sal-31 ta' Diċembru 2016 u għal EUR [200-250] miljun sal-31 ta' Diċembru 2017.
(48)
Fil- 31 ta' Diċembru 2017 NLB qed jipprojetta li jikseb RoE wara t-taxxa ta' [5-10] %. Il-pjan ta' ristrutturar jipprovdi projezzjonijiet finanzjarji matul il-perjodu 2013-2017 li jindikaw proporzjon tal-Kapital tal-Grad 1 fis-CRR ta' [10-20] % fil-31 ta' Diċembru 2017. Il-profitti ta' NLB wara t-taxxi se jammonta għal EUR [100-150] miljun fl-2017.
(49)
Fl-aħħar nett, is-Slovenja se tnaqqas l-ishma tagħha f'NLB […] (“[…]” minn […]. Jekk is-Slovenja ma daħlitx fi ftehim vinkolanti ta' bejgħ u xiri għall-bejgħ ta' ishma f'NLB minbarra […], is-Slovenja u NLB li se jagħtu mandat esklussiv lill-Fiduċjarju taċ-Ċessjoni biex ibiegħ […], […], […], […], […] u […].
4.2 KONDIVIŻJONI TAL-PIŻIJIET
(50)
Il-pjan ta' ristrutturar jipprovdi għall-projbizzjoni tad-distribuzzjoni ta' kupuni, dividendi u profitti matul il-perjodu kollu tal-pjan ta' ristrutturar sal-31 ta' Diċembru 2017.
(51)
Is-Slovenja timpenja ruħha li matul il-perjodu ta' ristrutturar NLB se joqgħod lura milli jagħmel kwalunkwe ħlasijiet fuq strumenti kapitali, ħlief jekk dawk il-ħlasijiet jirriżultaw minn obbligu legali. Is-Slovenja timpenja ruħha wkoll li NLB mhux se jeżerċita jew jixtri lura dawk l-istrumenti mingħajr approvazzjoni minn qabel tal-Kummissjoni. Kupuni fuq strumenti kapitali miżmuma mill-Istat jistgħu jitħallsu, sakemm dawn il-pagamenti ma jiskattawx ħlasijiet ta' kupuni lil investituri oħra li altrimenti ma jkunux mandatorji. Dan l-impenn li ma jħallasx kupuni matul il-perjodu ta' ristrutturar ma japplikax għal strumenti maħruġa ġodda (jiġifieri strumenti maħruġa wara l-adozzjoni mill-Kummissjoni tad-deċiżjoni preżenti), sakemm kwalunkwe pagament ta' kupuni fuq tali strumenti maħruġa ġodda mhuwiex se joħloq obbligu legali li jsir kwalunkwe pagament ta' kupuni fuq titoli ta' NLB eżistenti fil-mument tal-adozzjoni ta' din id-Deċiżjoni.
(52)
L-azzjonisti eżistenti ta' NLB diġà kienu dilwiti b'mod drastiku minħabba l-ewwel u t-tieni rikapitalizzazzjonijiet f'Marzu 2011 u Lulju 2012. It-titoli subordinati ta' NLB li fadal jammontaw għal EUR 250 miljun. Is-Slovenja timpenja ruħha li qabel tingħata kwalunkwe għajnuna mill-Istat (jiġifieri t-tielet rikapitalizzazzjoni u t-trasferiment ta' assi danneġġati lil BAMC) NLB se jniżżel bis-sħiħ il-valur tal-ekwità tal-azzjonisti tiegħu u d-debiti subordinarji pendenti. B'riżultat ta' dan l-Istat isir l-uniku azzjonist ta' NLB, meta mqabbel ma' 33,1 % tal-ishma li kellu qabel l-ewwel rikapitalizzazzjoni mill-Istat f'Marzu 2011.
(53)
Is-Slovenja timpenja ruħha li tbiegħ il-parteċipazzjonijiet ta' NLB f'kumpanniji elenkati fil-paragrafu (3) tal-Anness, li jirrappreżentaw valur tal-assi totali ta' EUR [100-150] miljun sa mill-31 ta' Diċembru 2012, u f'sussidjarji mhux kapitali elenkati fil-paragrafu (4) tal-Anness, li jirrappreżentaw valur tal-assi totali ta' EUR [950-1 000] miljun mill-31 ta' Diċembru 2012. NLB se jbiegħ ukoll il-parteċipazzjonijiet kollha tiegħu fl-impriżi konġunti elenkati fil-paragrafu (5) tal-Anness. Barra minn hekk, NLB se jagħlaq […] sa […].
(54)
Kull rikapitalizzazzjoni possibbli minn NLB tas-sussidjarji tiegħu permezz ta' injezzjonijiet tal-ekwità se tkun sottoskritta għal (i)skont ta' 25 % għall-prezz tal-ishma - wara aġġustament għall-'effett ta' dilwizzjoni' kwantifikat bl-użu ta' tekniki tas-suq ġeneralment aċċettati (10) - immedjatament qabel it-tħabbir tal-injezzjoni ta' kapital jew (ii) l-inqas prezz li bih azzjonisti oħra ta' dawk is-sussidjarji jikkontribwixxu lejn ir-rikapitalizzazzjoni. Għal entitajiet mhux elenkati, il-valur tas-suq tal-ishma se jkun stabbilit permezz ta' metodoloġija xierqa u ġeneralment aċċettata għal valutazzjoni bbażata fuq is-suq. Jekk kwalunkwe tali injezzjoni ta' kapital tieħu l-forma ta' strumenti ibridi, dawn l-istrumenti se jkun fihom mekkaniżmu ta' sodisfazzjoni ta' kupun alternattiv u dispożizzjoni li tiddetermina r-rata ta' konverżjoni ta' strument ibridu f'kapital azzjonarju bi skont ta' 25 % għal TERP (stabbilit b'mod analoġiku fil-każ ta' injezzjoni ta' ekwità).
4.3 DISTORSJONI TAL-MIŻURI TA' KOMPETIZZJONI
(55)
Sabiex tkun illimitata d-distorsjoni tal-kompetizzjoni, NLB qed jippjana biex inaqqas l-attivitajiet kummerċjali tiegħu fis-Slovenja. NLB se jnaqqas it-total tal-karta tal-bilanċ minn madwar EUR 17,9 biljun fl-2010 għal EUR [10-20] biljun sal-31 ta' Diċembru 2017.
(56)
L-impenji ta' NLB jinkludu l-bejgħ ta' parteċipazzjonijiet bankarji fi swieq strateġiċi. NLB se jbigħ […] tiegħu sa […]. Dan il-bejgħ se jnaqqas l-influwenza ta' NLB […]. NLB se jċedi wkoll il-parteċipazzjoni azzjonarja tiegħu fi […] sa […].
(57)
NLB se jnaqqas l-attivitajiet ta' kreditu tiegħu fis-setturi tal-kostruzzjoni, tat-trasport u tal-azjendi finanzjarji fis-Slovenja billi jnaqqas r-RWA b'[…] % f'dawk is-setturi mill-31 ta' Diċembru 2013 sal-31 ta' Diċembru 2017. NLB se jwaqqaf l-istrateġija tan-negozju li tipprovdi attivitajiet ġodda ta' kreditu lil klijenti korporattivi barra l-pajjiż.
(58)
NLB se jwaqqaf in-negozzju kollu ta' lokazzjoni, fatturament, u forfaiting permezz taċ-ċessjoni ta' sussidjarji fis-Slovenja u barra l-pajjiż.
(59)
NLB se jikkonforma mal-projbizzjoni tal-kupuni, il-projbizzjoni tad-dividendi, il-projbizzjoni ta' akkwiżizzjoni u l-projbizzjoni fuq ir-reklamar u prattiċi kummerċjali aggressivi skont il-patti speċifikati fil-paragrafi rilevanti tal-Anness.
(60)
Mekkaniżmu ta' ħlas lura ta' kapital jidħol fis-seħħ u skont NLB se jħllas żborsamenti tad-dividendi lill-azzjonisti tiegħu fl-2015, 2016 u l-2017 (11). Għas-snin fiskali 2015 u 2016, NLB se jħallsu l-inqas minn (i) 50 % tal-kapital żejjed fuq ir-rekwiżit kapitali regolatorji applikabbli skont il-liġi Ewropea u Slovena (inklużi l-pilastri 1 u 2) flimkien ma' bafer kapitali ta' 100 punt bażi jew (ii) l-introjtu nett għas-sena rilevanti. Għas-sena fiskali 2017, NLB se jħallas l-inqas minn (i) 100 % tal-kapital żejjed fuq ir-rekwiżit kapitali regolatorji applikabbli skont il-liġi Ewropea u Slovena (inklużi l-pilastri 1 u 2) flimkien ma' bafer kapitali ta' 100 punt bażi jew (ii) l-introjtu nett għas-sena rilevanti. Mingħajr preġudizzju għall-kompetenzi tal-Bank tas-Slovenja bħala superviżur bankarju ta' NLB, l-iżbors tad-dividendi jkun sospiż jekk dan jista' jipperikola l-pożizzjoni tas-solvenza tal-bank fis-snin ta' wara.
4.4 DESKRIZZJONI TAL-MIŻURA TAL-ASSI DANNEĠĠATI
a. Objettiv
(61)
NLB se jibbenefika minn miżura għal assi danneġġati billi jittrasferixxi l-assi lil BAMC. L-għan ta' din il-miżura huwa li tneħħi l-inċertezza dwar il-valur ġejjieni tal-portafoll tal-assi l-aktar problematiku ta' NLB u tiżgura li NLB jikkonċentra fuq l-implimentazzjoni tal-Pjan ta' Ristrutturar.
b. Twaqqif u karatteristiċi
(62)
Is-Slovenja stabbiliet il-BAMC biex isostni l-istabbiliment tas-settur bankarju.
(63)
L-objettv kumplessiv tal-BAMC huwa l-ġestjoni u ċ-ċessjoni ordnata tal-assi li tirċievi, waqt li timmassimizza l-irkupru tagħhom. Fit-twettiq ta' din l-attività, il-BAMC tikkontribwixxi għar-ristrutturar tas-sistema finanzjarja, filwaqt li timminimizza l-użu ta' fondi pubbliċi u tevita, kemm jista' jkun, id-distorsjonijiet tas-suq.
(64)
BAMC tista' takkwistà jew tkopri riskji, b'mod partikolari minn assi, titoli, derivattivi, drittijiet u obbligi minn self jew garanziji approvati flimkien mal-kollateral assoċjat. BAMC se tħallas lil NLB il-valur tat-trasferiment stabbilit mit-titoli ta' dejn garantiti mill-Istat maħruġa mill-BAMC. Il-valur tat-trasferiment tal-assi ttrasferiti lil BAMC se jkun ugwali għall-valur ekonomiku reali (minn hawn' il quddiem “VER”) tagħhom stabbilit mill-esperti tal-Kummissjoni f'konformità mar-regoli dwar l-għajnuna mill-Istat, jew taħt dan il-valur.
c. L-ambitu tat-trasferiment ta' assi danneġġati u self
(65)
It-trasferiment jirrigwarda l-kategoriji ta' assi li ġejjin:
(a)
kumpaniji f'falliment bi proprjetà immobbli għall-akkomodazzjoni bħala kollateral;
(b)
pretensjonijiet għal azjendi finanzjarji li għandhom ikunu ristrutturati;
(c)
kumpaniji oħra f'falliment;
(d)
pretensjonijiet oħra bi proprjetà immobbli għall-akkomodazzjoni bħala kollateral;
(e)
azjendi finanzjarji;
(f)
kumpaniji tal-kostruzzjoni;
(g)
kumpaniji tat-trasport;
(h)
skoperturi oħra inadempjenti.
(66)
Fis-17 ta' Mejju 2013 is-Slovenja bagħtet lill-Kummissjoni lista preliminari ta' assi li għandhom ikunu trasferiti minn NLB lil BAMC li jammontaw għal EUR 1,9 biljun. Dik il-lista ġiet aġġornata ulterjorment minn dak iż-żmien. Id-daqs tal-portafoll li għandu jkun ittrasferit huwa EUR 2,3 biljun ta' self nominali u EUR 94 miljun tal-valur tas-suq għall-ekwitajiet.
(67)
Bħala riżultat tat-trasferiment tal-assi, ir-RWA ta' NLB se titnaqqas b'EUR 1,4 biljun u tinvolvi tnaqqis totali tal-ħtiġijiet kapitali ta' EUR 112 miljun. Dawn iċ-ċifri kienu rrapurtati fil-lista tal-assi li għandhom ikunu ttrasferiti lil BAMC mibgħuta lill-Kummissjoni fl-14 ta' Novembru 2013.
d. Metodoloġija għall-kalkolu tal-valur tat-trasferiment
(68)
Il-valur tat-trasferiment ġie stabbilit b'mod preliminari mill-Bank tas-Slovenja skont il-metodoloġija stabbilita fil-leġiżlazzjoni li tistabbilixxi l-BAMC. Il-metodoloġija hija bbażata fuq il-valutazzjoni tal-valur preżenti nett tal-flussi ta' flus futuri. Għal skoperturi kbar twettqet valutazzjoni individwali tal-flussi ta' flus futuri, filwaqt li għal skoperturi żgħar kien applikat approċċ simplifikat b'valutazzjoni bbażata fuq il-probabbiltajiet ta' inadempjenza tas-self u l-karatteristiċi tat-telf fil-każ ta' inadempjenza. Barra minn hekk, biex ikun ikkalkulat il-valur tat-trasferiment, it-telf mistenni fix-xenarju bażi tal-ST huwa użat bħala referenza. Il-metodoloġija ta' dik il-valutazzjoni ġiet endorsjata permezz ta' grupp iddedikat magħmul mill-awtoritajiet Sloveni u, il-Kummissjoni, il-BĊE u l-Awtorità Bankarja Ewropea bħala osservaturi.
(69)
Għal kumpaniji falluti u self indampjenti il-flussi ta' flus futuri kienu ddeterminat mill-valur tas-suq tal-kollaterali u l-garanziji. Rapporti magħmula minn esperti indipendenti f'dawn l-aħħar 12-il xahar kienu użati biex jivvalutaw il-valur ta' tali kollateral.
(70)
Il-valur preżenti nett tal-flussi ta' flus futuri kien imbagħad ikkalkulat bl-użu ta' rata tal-imgħax ħielsa mir-riskju.
e. Il-valur tat-trasferiment
(71)
Il-valur tat-trasferiment tal-assi ta' NLB, kif stabbilit mis-Slovenja, jammonta għal EUR 617 miljun għal self (li huwa ugwali għal 27 % tal-valur skont il-kotba gross), u EUR 94 miljun għall-ekwitajiet. Is-Slovenja impenjat ruħha li l-valur tat-trasferiment tal-assi trasferiti lil BAMC se jkun ugwali għall-VER tagħhom stabbilit mill-esperti tal-Kummissjoni f'konformità mar-regoli dwar l-għajnuna mill-Istat, jew taħt dan il-valur.
(72)
L-awtoritajiet Sloveni pprovdew analiżi mill-Bank tas-Slovenja li tiċċertifika r-riżultati ddettaljati u l-effetti finanzjarji tat-trasferiment tal-assi lil BAMC minn NLB.
f. Prezz tas-suq
(73)
Is-Slovenja ma vvalutatx l-valur fis-suq tal-portafoll.
g. Parir ta' esperti indipendenti għall-Kummissjoni
(74)
Il-Kummissjoni qagħdet fuq esperti indipendenti sabiex jassistuha fil-valutazzjoni tal-metodoloġija proposta u l-prezz tat-trasferiment f'konnessjoni mal-VER, tal-assi ttrasferiti u l-kwantifikazzjoni tal-prezz tas-suq ta' dawk l-assi, kif stabbilit fil-Komunikazzjoni dwar l-Assi Danneġġati (12), li sservi bħala l-qafas ta' referenza għal miżura.
5. RAĠUNIJIET LI WASSLU GĦALL-FTUĦ TA' DIN IL-PROĊEDURA TA' INVESTIGAZZJONI FORMALI
(75)
Fit-2 ta' Lulju 2012 il-Kummissjoni fetħet il-proċedura ta' investigazzjoni formali dwar miżuri ta' rikapitalizzazzjoni u l-verżjoni tal-pjan ta' ristrutturar li kienet ġiet ippreżentat mis-Slovenja dwar il-kompatibbiltà tagħhom mas-suq intern bħala għajnuna għar-ristrutturar.
(76)
Dakinhar il-Kummissjoni esprimiet dubji dwar jekk il-verżjoni tal-pjan ta' ristrutturar għal NLB li kienet irċeviet kinitix tiżgura r-ritorn għall-vijabiltà dewwiema, kondiviżjoni xierqa tal-piżijiet u miżuri għad-distorsjoni tal-kompetizzjoni (13). Bħala parti mill-kwistjonijiet ta' vijabilità l-Kummissjoni qajmet dubji dwar jekk il-proċess tat-teħid tad-deċiżjonijiet ta' NLB kienx skont normi tas-suq u b'mod partikolari dwar kwistjonijiet possibbli ta' governanza korporattiva relatati mal-intervent tal-Istat bħala l-azzjonist ewlieni fil-bank fl-operat ta' kuljum (14).
6. KUMMENTI MILL-PARTIJIET INTERESSATI
(77)
L-ebda kummenti minn partijiet terzi interessati ma kienu rċevuti fir-rigward tal-proċedura ta' investigazzjoni formali.
7. IL-POŻIZZJONI TAS-SLOVENJA
(78)
Is-Slovenja taqbel li l-ewwel rikapitalizzazzjoni, it-tieni rikapitalizzazzjoni, it-tielet rikapitalizzazzjoni u t-trasferiment ta' assi danneġġati lil BAMC jikkostitwixxu għajnuna mill-Istat skont it-tifsira tal-Artikolu 107(1) TFUE. Barra minn hekk, is-Slovenja hija tal-fehma li dawn il-miżuri huma kompatibbli mas-suq intern skont l-Artikolu 107(3)(b) TFUE.
(79)
Is-Slovenja targumenta li l-Pjan ta' Ristrutturar jikkonforma mal-kundizzjonijiet kollha stabbiliti fil-Komunikazzjoni dwar ir-Ristrutturar (15) issupplimentata bil-Komunikazzjoni Bankarja tal-2013.
(80)
B'mod partikolari, is-Slovenja hija tal-opinjoni li l-pjan ta' ristrutturar jiżgura r-ritorn għall-vijabilità fit-tul ta' NLB mingħajr riżorsi tal-Istat, jipprovdi biżżejjed kontribuzzjoni proprja għall-kostijiet ta' ristrutturar u jillimita d-distorsjoni tal-kompetizzjoni. Sabiex ikunu żgurati proċessi ta' teħid ta' deċiżjonijiet prudenti fil-ġestjoni tal-attivitajiet tal-bank is-Slovenja pprovdiet impenji li ssaħħaħ il-governanza korporattiva tiegħu.
(81)
Il-lista ta' impenji pprovduti mis-Slovenja hija stipulata fl-Anness ma' din id-Deċiżjoni. Sabiex jiġi żgurat li l-impenji jiġu implimentati, se jkun maħtur Fiduċjarju għall-Monitoraġġ. Barra minn hekk, is-Slovenja impenjat ruħha li żżomm ma' skeda għal ċessjonijiet definiti. Jekk kwalunkwe wieħed mill-iskadenzi ta' għaċ-ċessjoni ma jkunux sodifatti, jinħatar Fiduċjarju għaċ-Ċessjonijiet.
8. VALUTAZZJONI
8.1. EŻISTENZA U AMMONT TA' GĦAJNUNA
(82)
Il-Kummissjoni diġà kkonkludiet (16) li l-ewwel u t-tieni rikapitalizzazzjonijiet ta' NLB jikkostitwixxu għajnuna mill-Istat, li ma kinitx ikkontestata mis-Slovenja. Għalhekk f'din it-Taqsima, il-Kummissjoni se tivvaluta biss jekk iż-żewġ miżuri l-ġodda (it-tielet rikapitalizzazzjoni u t-trasferiment ta' assi danneġġati lil BAMC) jikkostitwixxux għajnuna mill-Istat.
(83)
L-Artikolu 107(1) tat-TFUE jistabbilixxi li kwalunkwe għajnuna mogħtija minn Stat Membru jew permezz ta' riżorsi tal-Istat fi kwalunkwe forma li tfixkel jew li thedded li tfixkel il-kompetizzjoni billi tiffavorixxi ċerti impriżi, safejn taffettwa l-kummerċ bejn Stati Membri, hija inkompatibbli mas-suq intern.
(84)
Minħabba li t-tielet rikapitalizzazzjoni ta' EUR 1,558 biljun se tkun fornita direttament mir-Repubblika tas-Slovenja, il-Kummissjoni tikkonkludi li l-miżura ħarġet minn riżorsi tal-Istat.
(85)
It-tielet rikapitalizzazzjoni tippermetti lil NLB jikseb kapital f'sitwazzjoni ta' kriżi ekonomika u finanzjarja fejn minħabba l-inċertezza għolja fis-settur bankarju Sloven ikun impossibbli li jinstab tali kapital fis-suq. Għalhekk il-Kummissjoni tikkunsidra li t-tielet rikapitalizzazzjoni ma kinitx tkun pprovduta minn investitur li jopera f'ekonomija tas-suq. It-tielet rikapitalizzazzjoni għalhekk għandha titqies li tipprovdi vantaġġ lil NLB. Barra minn hekk, il-vantaġġ huwa selettiv billi minnu jibbenefika bank wieħed biss.
(86)
Minħabba li NLB hu u se jkun attiva fis-settur finanzjarju, li huwa miftuħ għal kompetizzjoni internazzjonali intensa, kull vantaġġ mir-riżorsi tal-Istat lill-bank għandu l-potenzjal li jaffettwa l-kummerċ fl-Unjoni u li jagħweġ il-kompetizzjoni. It-tielet rikapitalizzazzjoni għalhekk tikkostitwixxi għajnuna mill-Istat fis-sens tal-Artikolu 107(1) TFUE.
(87)
L-element ta' għajnuna fit-tielet rikapitalizzazzjoni jammonta għal EUR 1 558 biljun.
(88)
Fir-rigward tat-trasferiment ta' assi danneġġati lil BAMC, il-Kummissjoni tqis li l-miżura tinvolvi riżorsi tal-Istat. Is-Slovenja ħolqot lil BAMC biex tappoġġa l-istabilità tas-settur bankarju, billi tgħin banek f'diffikultà biex jittrasferixxu l-assi riskjużi tagħhom mill-karta tal-bilanċ bi prezz fuq il-valur kurrenti tas-suq. Dawn it-trasferimenti ta' assi mingħand NLB għal BAMC se jillimitaw it-telf li l-bank inkella jkollu jġarrab sabiex inaddaf il-karta tal-bilanċ tiegħu u jimplimenta l-pjan ta' ristrutturar.
(89)
Sabiex tiġi vvalutata l-eżistenza ta' għajnuna fit-trasferiment ta' assi danneġġati lil BAMC, l-esperti tal-Kummissjoni b'mod indipendenti ddeterminaw il-valur kurrenti tas-suq tal-portafoll li għandu jkun ittrasferit kif ukoll il-VER, li fl-istess ħin se jikkostitwixxi l-prezz li bih l-assi se jiġu ttrasferiti. Peress li l-valur tat-trasferiment tal-portafoll huwa ogħla mill-valur kurrenti tas-suq, il-miżura tikkostitwixxi vantaġġ għal NLB.
(90)
Dan il-vantaġġ isaħħaħ il-pożizzjoni ta' NLB mqabbla ma' dik tal-kompetituri tiegħu fis-Slovenja u fi Stati Membri oħra li mhumiex jibbenefikaw mill-istess appoġġ mill-Istat. Il-miżura trid għaldaqsatant titqies li x'aktarx toħloq distorsjoni tal-kompetizzjoni u taffettwa l-kummerċ bejn l-Istati Membri, anki fid-dawl li NLB hu u se jkun attiv fis-settur finanzjarju, li hu miftuħ għal kompetizzjoni internazzjonali intensa.
(91)
Fir-rigward tal-ammont tal-għajnuna fit-trasferiment ta' assi danneġġati lil BAMC ta' min jinnota li n-nota 2 f'qiegħ il-paġna għall-punt 20(a) tal-Komunikazzjoni dwar l-Assi Danneġġati tiddefinixxi l-ammont tal-għajnuna f'miżura ta' salvataġġ tal-assi bħala d-differenza bejn il-prezz tat-trasferiment tal-assi u l-prezz tas-suq. Il-prezz ta' trasferiment huwa EUR 617-il miljun, filwaqt li l-prezz tas-suq huwa stmat għal EUR 486 miljun. L-għajnuna mogħtija lil NLB bħala riżultat ta' trasferiment ta' assi danneġġati lil BAMC tammonta għal EUR 130 miljun.
(92)
Konsegwentement, l-għajnuna totali lil NLB b'riżultat tal-ewwel, it-tieni u t-tielet rikapitalizzazzjonijiet u t-trasferiment ta' assi danneġġati lil BAMC tammonta għal EUR 2 321 biljun, li jirrappreżentaw 20 % tar-RWA ta' NLB minn Diċembru 2012.
8.2. KUMPATIBBILTÀ TAL-GĦAJNUNA
8.2.1. Bażi legali għall-valutazzjoni tal-kompatibbiltà
(93)
L-Artikolu 107(3)(b) tat-TFUE jagħti s-setgħa lill-Kummissjoni biex tqis li l-għajnuna hija kompatibbli mas-suq intern jekk hija maħsuba “li tirrimedja taqlib serju fl-ekonomija ta' Stat Membru”. Il-Kummissjoni rrikonoxxiet li l-kriżi finanzjarja globali tista' toħloq taqlib serju fl-ekonomija ta' Stat Membru u li miżuri ta' sostenn lill-banek jistgħu jkunu kapaċi jirrimedjaw dik it-taqlib. Dan ġie ddettaljat u żviluppat suċċessivament fis-sitt Komunikazzjoniet dwar il-Kriżi (17) u wkol fil-Komunikazzjoni Bankarja tal-2013.
(94)
Il-Komunikazzjoni Bankarja tal-2013 tapplika għal miżuri ta' għajnuna mill-Istat notifikati mill-1 ta' Awwissu'l quddiem. Fil-każ ta' NLB, is-Slovenja nnotifikat għajnuna mill-Istat addizzjonali fil-forma ta' injezzjonijiet tal-kapital u sulliev kapitali wara l-1 ta' Awwissu 2013. Bħala riżultat id-dispożizzjonijiet tal-Komunikazzjoni Bankarja tal-2013 japplikaw għall-valutazzjoni tal-kompatibbiltà tal-pjan ta' ristrutturar ta' NLB.
(95)
L-approvazzjonijiet varji tal-Kummissjoni għall-miżuri meħuda mill-awtoritajiet Sloveni biex jiġġieldu l-kriżi finanzjarja (18), jikkonfermaw il-preżenza ta' taqlib serju fl-ekonomija Slovena. Għalhekk, il-bażi ġuridika għall-valutazzjoni tal-kompatibbiltà tal-miżuri kollha koperti mill-pjan ta' ristrutturar (jiġifieri l-ewwel rikapitalizzazzjoni, it-tieni rikapitalizzazzjoni, it-tielet rikapitalizzazzjoni u t-trasferiment ta' assi danneġġati lil BAMC) huwa l-Artikolu 107(3)(b) TFUE.
(96)
Speċifikamnet fir-rigward tal-kompatibbiltà tat-trasferiment ta' assi danneġġati lil BMAC, il-Kummissjoni tivvaluta dik il-miżura fir-rigward tal-Komunikazzjoni dwar l-Assi Danneġġati kif adattata mill-Komunikazzjoni Bankarja tal-2013.
(97)
Fir-rigward tal-kompatibbiltà tal-għajnuna għar-ristrutturar mogħtija lil NLB, il-Kummissjoni tivvalutaha fuq il-bażi tal-Pjan ta' Ristrutturar fir-rigward tal-Komunikazzjoni dwar ir-Ristrutturar kif supplimentat bil-Komunikazzjoni Bankarja tal-2013.
8.2.2. Kompatibbiltà mal-Komunikazzjoni dwar l-Assi Danneġġati kif adattata u kkomplementata mill-Komunikazzjoni Bankarja tal-2013
(98)
Fir-rigward tal-kompatibbiltà tal-għajnuna pprovduta biex NLB fil-forma ta' trasferiment ta' assi danneġġati lil BAMC, il-Kummissjoni għandha tivvaluta dik il-miżura fuq il-bażi tal-Komunikazzjoni dwar l-Assi Danneġġati kif adattata u kkomplementata mill-Komunikazzjoni Bankarja tal-2013. Il-Komunikazzjoni dwar l-Assi Danneġġati tiddefinixxi sulliev minn assi danneġġati li “jeħilsu lill-bank benefiċjarju minn (jew jikkumpensawh għal) bżonn li jirreġistra telf jew jagħmel riżerva għal telf possibbli fuq l-assi danneġġati tiegħu u/jew jillibera kapital regolatorju għal użi oħra” u tistabbilixxi kriterji għal kompatibbiltà ta' dawn il-miżuri mas-suq intern. Dawn il-kriterji jinkludu: (iii) l-eliġibbiltà tal-assi; (ii) it-trasparenza u l-iżvelar tal-indeboliment; (iii) il-ġestjoni tal-assi; (iv) l-approċċ korrett u konsisteni għall-valutazzjoni; u (v) l-adegwatezza tar-remunerazzjoni u l-kondiviżjoni tal-piżijiet.
Eliġibbiltà tal-assi
(99)
Fir-rigward tal-eliġibbiltà tal-assi, it-Taqsima 5.4 tal-Komunikazzjoni dwar l-Assi Danneġġati tindika li s-sulliev mill-assi jeħtieġ l-identifikazzjoni ċara ta' assi danneġġati u li ċerti limiti japplikaw fir-rigward tal-eliġibbiltà biex tkun żgurata l-kompatibbiltà.
(100)
Il-Komunikazzjoni dwar l-Assi Danneġġati madankollu tkompli tistipula li jinħtieġ li jinstab bilanċ bejn li jintlaħaq l-objettiv ta' stabilità finanzjarja immedjata u l-ħtieġa li jiġi żgurat ir-ritorn għall-funzjonament normali tas-suq, li huwa argument favur flessibbiltà meta jiġu identifikati l-klassijiet ta' assi. B'mod partikolari, waqt li l-Komunikazzjoni dwar l-Assi Danneġġati tikkowta bħala assi eliġibbli dawk li skattaw il-kriżi finanzjarja (tirreferi b'mod espliċitu għal titoli appoġġjati minn ipoteki mill-Istati Uniti tal-Amerika), hija tippermetti wkoll li l-eliġibilità tkun estiża għal “kategoriji definiti sew ta' assi li jikkorrispondi għal theddida sistemika fuq ġustifikazzjoni dovuta, mingħajr restrizzjonijiet kwantitattivi”.
(101)
Fir-rigward tal-każ attwali, il-miżura tal-assi danneġġati hija mmirata lejn assi improduttivi relatati l-aktar ma' kumpaniji tal-kostruzzjoni, kumpaniji tat-trasport u azjendi finanzjarji, jew assi improduttivi b'kollateral immobiljari ta' akkomodazzjoni. Dawn is-setturi kienu fil-qalba tad-diffikkultajiet ta' NLB b'portafolli sinifikanti ta' self improduttiv (41 % ta' self improduttiv għall-azjendi finanzjarji u 74 % għall-kumpaniji tal-kostruzzjoni). Il-portafoll li għandu jiġi trasferit jammonta għal aktar minn nofs tal-indebolimenti mġarrba minn NLB d.d. mill-31 ta' Diċembru 2012. Dawn l-assi huma għalhekk konformi mal-kriterji tal-eliġibbiltà tal-Komunikazzjoni dwar l-Assi Danneġġati.
Trasparenza u żvelar
(102)
Fir-rigward tat-trasparenza u d-divulgazzjoni, it-Taqsima 5.1 tal-Komunikazzjoni dwar l-Assi Danneġġati teħtieġ trasparenza u divulgazzjoni ex ante totali ta' indebolimenti tal-assi li ser jiġu koperti mill-miżuri ta' salvataġġ, fuq il-bażi ta' valutazzjoni xierqa, iċċertifikata minn esperti indipendenti rikonoxxuti u vvalidata mill-awtorità rilevanti ta' sorveljanza. Il-Komunikazzjoni dwar l-Assi Danneġġati teħtieġ li l-iżvelar u l-valutazzjoni jsiru qabel l-intervent mill-gvern.
(103)
Valutazzjoni inizjali tal-assi saret mill-Bank tas-Slovenja. L-ewwel, test dwar l-istress kien ukoll żvelat fl-10 ta' Mejju 2013 mill-Bank tas-Slovenja, li indika l-impatti kapitali tat-trasferiment tal-assi minn tliet banek Sloveni lil BAMC. It-tieni, ir-riżultati tal-AQR/STR, imwettqa minn esperti indipendenti, ġew żvelati fl-4 ta' Diċembru 2013, li indikaw l-insuffiċenza kapitali tal-banek tas-Slovenja f'xenarju ta' stress. Il-klassi tal-assi li għandhom ikunu ttrasferiti ġew identifikati b'mod ċar, u t-trasferiment se jitwettaq biss fuq il-bażi tal-metodoloġija tal-valutazzjoni approvata mill-Bank tas-Slovenja. L-Istat Membru għalhekk ipprovda biżżejjed trasparenza u żvelar fuq it-totalità tal-assi danneġġati ta' NLB li għandhom jiġu ttrasferiti lil BAMC. B'mod partikolari, l-AQR/ST li jidentifika insuffiċenza kapitali tal-bank twettqet minn esperti esterni.
Il-ġestjoni tal-assi
(104)
Fir-rigward tal-ġestjoni tal-assi, it-Taqsima 5.6 tal-Komunikazzjoni dwar l-Assi Danneġġati tistipula l-ħtieġa li tiġi żgurata separazzjoni funzjonali u organizzazzjonali ċara bejn il-bank benefiċjarju u l-assi tiegħu, partikolarment f'dak li jirrigwarda l-ġestjoni, il-persunal u l-klijentela tiegħu. F'dak ir-rigward, il-Komunikazzjoni tipprovdi li tali arranġamenti għandhom jippermettu lill-bank li jiffoka fuq ir-restawr tal-vijabilità u biex jipprevjeni kunflitti ta' interess possibbli.
(105)
L-assi se jkun ġestiti mill-BAMC, li hija għal kollox indipendenti minn NLB. Għalhekk jista' jiġi konkluż li l-immaniġġjar separat tal-assi huwa skont ir-rekwiżiti tal-Komunikazzjoni dwar l-Assi Danneġġati.
Valutazzjoni
(106)
It-Taqsima 5.5 tal-Komunikazzjoni dwar l-Assi Danneġġati tinnota li approċċ korrett u konsistenti għall-evalwazzjoni hu ta' importanza ewlenija għall-prevenzjoni ta' tfixkil mhux dovut tal-kompetizzjoni. L-għan ewlieni ta' valutazzjoni huwa li jkun stabbilit il-VER tal-assi. Dakn il-valur jikkostitwixxi valur referenzjarju sakemm trasferiment ta' assi danneġġati f'dak il-valur jindika l-kompatibbiltà ta' għajnuna - huwa joħloq effett ta' sulliev għaliex huwa f'eċċess tal-valur kurrenti tas-suq imma jżomm l-ammont tal-għajnuna għall-minimu neċessarju.
(107)
Il-Bank tas-Slovenja vvaluta l-portafoll u l-Kummissjoni flimkien ma' esperti esterni skrutinizzat il-valutazzjoni u l-metodoloġija ġenerali sottostanti sabiex tiżgura approċċ konsistenti fil-livell tal-Unjoni.
(108)
Il-konklużjonijiet huma s-segwenti:
(i)
il-materjal sottomess minn NLB jipprovdi analiżi bir-reqqa ta' standard kwalitattiv għoli;
(ii)
approċċ ibbażat fuq il-klassifikazzjoni bl-użu tal-klassifikazzjonijiet u d-dejta aġġornata tal-karta tal-bilanċ finanzjarja ta' NLB jistgħu jkunu relevanti għall-portafoll trasferit lil BAMC;
(iii)
il-VER stmat tal-ktieb tas-self korporattiv ta' NLB ivarja f'60,2 % tal-iskopertura gross, b'marġni ta' żball ta' ± 5 %, fuq il-bażi ta' metodu ta' stress komparattiv. Il-metodu ta' stress komparattiv japplika stress għal-livell tal-provvedimenti kif determinat minn analiżi tal-kwalità tal-assi. Il-Kummissjoni u l-esperti esterni tagħha kkalibraw dak il-livell ta' stress bl-użu tal-prattika skont il-każ. Il-livell ta' VER kif stmat mill-esperti jirreferi għall-ktieb tas-self korporattiv ta' NLB, li huwa ikbar mill-portafoll li finalment ġie identifikat għat-trasferiment lil BAMC. Għalhekk dan l-estimu ma jistax jintuża bħala prokura għall-valutazzjoni tal-VER tal-portafoll li għandu jkun ittrasferit lil BAMC.
(109)
Fuq il-bażi ta' dawn l-elementi, il-Kummissjoni vvalutat il-VER tal-portafoll. Għall-valutazzjoni, il-Kummissjoni ssegregat żewġ kategoriji ta' self, self ta' impriżi b'negozju avvjat min-naħa u self għal ristrutturar tal-kreditu u self iadempjenti min-naħa l-oħra. Il-VER tal-ekwitajiet kien ivvalutat separatament.
(110)
Għal self ta' impriżi b'negozju avvjat, il-Kummissjoni applikat approċċ ibbażat fuq il-klassifikazzjoni kif rakkomandat mill-esperti esterni. Fuq il-bażi tal-klassifikazzjoni kurrenti ta' NLB u informazzjoni finanzjarja aġġornata dwar l-iskoperturi, il-Kummissjoni ddeterminat il-probabilità tal-inadempjenza. Allura telf fil-każ ta' inadempjenza kien ivvalutat wara analiżi dettaljata tal-kollaterali, fuq il-bażi ta' dokumentazzjoni ta' kreditu eżistenti jew eżerċizzji ta' analiżi tal-kwalità tal-kreditu preċedenti.
(111)
Għal self lil ristrutturar ta' kreditu għal skoperturi inadempjenti, il-Kummissjoni ffokat fuq l-analiżi ta' kollateral bil-għan li tivvaluta l-valur li għandu jiġi rkuprat f'xenarju ta' likwidazzjoni, billi jintużaw suppożizzjonijiet prudenti fir-rigward tal-valur tal-kollaterali u billi jitqies ir-riżultat tal-AQR/ST.
(112)
Għall-ekwitajiet, il-Kummissjoni rrevediet rapporti ta' valutazzjoni mressqa mis-Slovenja biex tivvaluta jekk il-valuri tas-suq irrappurtati kienux konformi ma' kwotazzjonijiet tas-suq għall-kumpaniji elenkati, u jekk il-metodoloġija ta' valutazzjoni użata għal kumpaniji mhux elenkati kinitx skont l-istandards tas-suq.
(113)
Il-Kummissjoni tikkonkludi li l-VER tal-portafoll tas-self huwa ta' EUR 617 miljun għal ammont nominali ta' EUR 2,3 biljun, u li l-VER tal-portafoll ta' ekwità huwa ta' EUR 94 miljun. Il-Pjan ta' Ristrutturar jipprovdi għal trasferiment tal-assi lil BAMC fil-VER.
(114)
Rigward il-valur tas-suq, il-Kummissjoni tuża metodu ta' kopertura mifruxa biex ivvalutat il-valur attwali tas-suq fiż-żmien tat-trasferiment. Fuq dik il-bażi, il-valur tas-suq tal-portafoll huwa stmat għal EUR 486 miljun għas-self u 94 miljun għall-ishma.
(115)
Għalhekk l-ammont ta' għajnuna huwa d-differenza bejn il-valur tat-trasferiment u l-valur tas-suq, li huwa ta' EUR 130 miljun.
Kondiviżjoni tal-piżijiet u remunerazzjoni
(116)
Rigward il-kondiviżjoni tal-piżijiet, it-Taqsima 5.2 tal-Komunikazzjoni dwar l-Assi Danneġġati ittenni l-prinċipju ġenerali li l-banek għandhom iġorru t-telf assoċjat ma' assi danneġġati sal-massimu possibbli sabiex tiġi żgurata responsabilità u kondiviżjoni tal-piżijiet ekwivalenti mill-azzjonisti. Għalhekk, l-assi għandhom jiġu ttrasferiti bi prezz li jaqbel jew jibqa' taħt il-VER tagħhom.
(117)
Is-Slovenja timpenja ruħha għal prezz ta' traferiment tal-assi fil-VER tagħhom jew inqas, għalhekk huwa skont il-Komunikazzjoni dwar l-Assi Danneġġati.
Konklużjoni dwar il-miżura tal-assi danneġġati
(118)
Fid-dawl ta' dan ta' hawn fuq, il-Kummissjoni tqis li t-trasferiment ta' assi danneġġati lil BAMC jissodisfa l-kundizzjonijiet kollha u r-rekwiżiti tal-Komunikazzjoni dwar l-Assi Danneġġati kif adattati u kkomplementati bil-Komunikazzjoni Bankarja tal-2013.
8.2.3. Kompatibbiltà mal-Komunikazzjoni dwar ir-Ristruttar issupplimentata mill-Komunikazzjoni Bankarja tal-2013
(119)
Skont il-punt (31) tal-Komunikazzjoni Bankarja tal-2013, kull pjan ta' ristrutturar li jinvolvi għajnuna għar-ristrutturar, bl-eċċezzjoni tar-rekwiżiti fuq iż-żieda tal-kapital u l-kondiviżjoni tal-piżijiet, ikompli jiġi evalwat fuq il-bażi tal-Komunikazzjoni dwar ir-Ristrutturar.
(120)
Skont il-Komunikazzjoni dwar ir-Ristrutturar u l-Komunikazzjoni Bankarja tal-2013, l-ewwel, il-pjan ta' ristrutturar għandu juri li l-proċess ta' ristrutturar li jkun għaddej minnu benefiċjarju ta' għajnuna mill-Istat huwa xieraq għar-ritorn tal-vijabilità tiegħu fit-tul. It-tieni, l-ammont ta' għajnuna għandu jkun limitat għall-minimu meħtieġ u kemm l-azzjonisti u l-kredituri subordinarji għandhom jikkontribwixxu biex inaqqsu l-insuffiċenza kapitali sal-punt massimu. It-tielet, jeħtieġ li jkun hemm miżuri sabiex jillimitaw id-distorsjoni tal-kompetizzjoni maħluqa billi s-saħħa tas-suq tal-benefiċjarju tiġi appoġġjata b'mod artifiċjali u sabiex jassiguraw settur bankarju kompetittiv. Finalment, kwistjonijiet ta' monitoraġġ u proċedurali jeħtieġ li jiġu indirizzati.
(i) Ir-ritorn għall-vijabilità fit-tul
(121)
Kif stabbilit skont il-Komunikazzjoni dwar ir-Ristrutturar, l-Istat Membru jeħtieġ li jipprovdi pjan ta' ristrutturar komprensiv li juri kif l-vijabilità fit-tul tal-benefiċjarju se tiġi restawrata mingħajr l-għajnuna mill-Istat fi żmien raġonevoli u fi żmien massimu ta' ħames snin. Il-vijabilità għal tul ta' żmien tinkiseb meta bank ikun kapaċi jikkompeti fis-suq għall-kapital bil-kapaċitajiet tiegħu stess, b'konformità mar-rekwiżiti regolatorji rilevanti. Sabiex bank ikun kapaċi jagħmel dan huwa jrid jkun jista' jkopri l-kostijiet kollha tiegħu u jipprovdi redditu xieraq fuq l-ekwità, filwaqt li jiġi kkunsidrat il-profil tar-riskju tal-bank. Ir-ritorn għall-vijabilità irid jiġi prinċipalment minn miżuri interni u jkun ibbażat fuq pjan ta' ristrutturar kredibbli.
(122)
Il-pjan ta' ristrutturar għal NLB li jkopri l-perjodu sal-31 ta' Diċembru 2017 juri ritorn għall-vijabilità fi tmiem dak il-perjodu ta' ristrutturar. l-iskattatur prinċipali huwa t-titjib mistenni fil-kwalità tal-portafoll u t-tnaqqis fil-bżonn għal indebolimenti u proviżjonament addizzjonali. Ir-ritorn għall-vijabilità jinkiseb ukoll bit-tindif tal-karta tal-bilanċ ta' NLB li jirriżulta mit-trasferiment ippjanat ta' assi improduttivi lil BAMC. NLB se igawdi wkoll minn effiċjenza operazzjonali mtejba li tirriżulta minn miżuri ta' tnaqqis tal-kostijiet u l-istabbilizzazzjoni tal-introjtu. Biex tiġi żgurata l-vijabilità tal-bank wara li jitqies it-trasferiment ta' assi improduttivi lil BAMC, il-Pjan ta' Ristrutturar huwa bbażat fuq is-suppożizzjoni ta' rikapitalizzazzjoni mill-Istat ta' EUR 1 558 biljun fl-2013 u tħassir sħiħ ta' bonds subordinati u l-ekwità tal-azzjonisti fl-ammont ta' EUR 250 miljun.
(123)
Il-punt 10 tal-Komunikazzjoni dwar ir-Ristrutturar jeħtieġ li l-miżuri ta' ristrutturar proposti jirrimedjaw in-nuqqasijiet tal-entità. Il-pjan ta' ristrutturar l-ewwel jispjega l-kawżi tad-diffikultajiet ta' NLB. Il-portafoll ta' self ta' NLB intlaqat ħażin matul il-kriżi u ġġenera ammonti kbar ta' telf minn indeboliment.
(124)
It-tkabbir tal-ktieb tas-self kien iffinanzjat mis-suq tal-operaturi, li rriżulta fil-proporzjonijiet tas-self relatat mad-depożitu li żdiedu (minn 74 % fl-2002 għal 137 % fl-2009). Sadanittant, il-bank ma kienxt saħħaħ suffiċjentemen il-bażi kapitali tiegħu u kien jiddependu ħafna fuq ibridi qabel il-bidu tal-kriżi.
(125)
Qabel il-kriżi, NLB akkumula skoperturi tal-industrija tal-kostruzzjoni, l-iżviluppaturi tal-proprjetà u azjendi finanzjarji, iżda l-kwalità tal-ġestjoni tar-riskji assoċjati waqgħet lura. L-akkumulazzjoni ta' self ħażin irriżultat li kient diżastruża meta faqqgħet il-kriżi u naqas ir-ritmu ekonomiku. Programm għall-bini tat-toroq nazzjonali spiċċa fl-2008 u d-domanda domestika għall-proprjetà immobbli naqset drastikament. Ħafna kumpaniji Sloveni kienu sabu ruħhom b'ingranaġġ għoli u magħsura minn reċessjoni ekonomika, deprezzament tal-assi u l-istocks u aċċess inqas għal kreditu. Tnaqqis gravi fir-ritmu ekonimu flimkien ma' qafas dgħajef ta' ġestjoni tar-riskju rriżultaw f'żieda ta' self improduttiv. Tabilħaqq, self improduttiv laħaq id-29 % ta' self gross għal NLB fit-30 ta' Settembru 2012 bl-agħar rekord għall-industrija tal-kostruzzjoni (74 %). B'riżultat ta' dan, it-telf wara t-taxxa kien jammonta għal EUR 87 miljuni fl-2009, EUR 202 miljuni fl-2010, EUR 240 miljun fl-2011 u EUR 273 miljun fl-2012,
(126)
Regoli ta' governanza korporattiva dgħajfa u l-influwenza li rriżultat tal-Istat tal-operat ta' kuljum tal-bank kienet ukoll waħda mir-raġunijiet li wasslu għall-problemi tal-bank.
(127)
Għalhekk ħames kwistjonijiet ewlenin għandhom jiġu indirizzati għar-ritorn għall-vijabilità fit-tul. L-ewwel nett, għandha tittejjeb il-governanza korporattiva tal-bank biex jiżguraw li deċiżjonijiet tan-negozju ekonomikament ġustifikati jittieħdu esklussivament mill-ġestjoni tal-bank u li l-Istat mhux se jinfluwenza l-operat ta' kuljum. It-tieni, il-bank għandu jtejjeb il-politiki ta' pprezzar tiegħu u l-qafas ta' ġestjoni tar-riskju sabiex il-marġini jkunu ppreservati u t-telf imminimizzat. It-tielet, NLB għandu jnaddaf il-karta tal-bilanċ tiegħu u jnaqqas l-iskopertura tiegħu għal setturi problematiċi, jew permezz ta' proviżjonament xieraq u tnaqqis fl-ingranaġġ ta' assi problematiċi permezz ta' trasferiment ta' self problematiku lil BAMC. Ir-raba', il-bank irid isewwi l-istruttura tal-karta tal-bilanċ tiegħu permezz ta' rikapitalizzazzjoni u t-tisħiħ tal-bażi tad-depożiti jew it-tnaqqis tal-proporzjon ta' ingranaġġ. Fl-aħħar nett, il-bank irid itejjeb l-effiċjenza operazzjonali tiegħu biex jiżgura livell suffiċjenti ta' profittabilità.
a. It-tisħiħ tal-qafas tat-tmexxija korporattiva
(128)
L-impenji se jiggarantixxu l-indipendenza tal-bord u l-ġestjoni fl-istabbiliment tal-kriterji ta' self. Dawn l-impenji se jiggarantixxu li l-ipprezzar tas-self se jkun ibbażat fuq politika tal-ipprezzar li tistabbilixxi regoli tar-RoE minima għas-self kollu, u b'hekk tillimita l-possibbiltà għall-bank li jsellef taħt il-prezz tas-suq bħala riżultat ta' influwenzi esterni.
(129)
L-impenji jidhru li jindirizza kif xieraq u jirrimedjaw id-dgħufija ewlenija tal-governanza korporattiva ta' NLB. Huma jistabbilixxu salvagwardji adegwati biex jipprevjenu kunflitti ta' interess, sabiex jiġi żgurat li l-istrateġija u d-deċiżjonijiet huma orjentati lejn in-negozju u la huma preġudikati minn objettivi oħra għajr il-massimizzazzjoni u lanqas soġġetti għal influwenza esterna. Bidliet ippjanti fil-governanza korporattiva jagħmlu lill-bank inqas vulnerabbli għal influwenza esterna u fl-istess ħin jintroduċu aktar dixxiplina tas-suq permezz ta' kontroll aħjar u trasparenza fid-deċiżjonijiet tal-ġestjoni.
(130)
NLB se janalizza ulterjorment il-politiki ta' inċentiv u remunerazzjoni tiegħu sabiex jiżgura li dawn ma jinkoraġġux it-teħid ta' riskji mhux raġonevoli u jkunu mmirati lejn miri sostenibbli u fit-tul. Barra minn hekk, ir-remunerazzjoni totali lil kwalunkwe membru tal-bord u impjegat li jwettaq xogħol speċjali se tkun limitata, sal-31 ta' Diċembru 2017, b'konformità mal-punti minn (37) sa (39) tal-Komunikazzjoni Bankarja tal-2013 li se jtiffaċilita l-eżekuzzjoni f'waqtha tal-Pjan ta' Ristrutturar.
(131)
Barra minn hekk, is-Slovenja impenjat ruħha li ċċedi l-parteċipazzjoni azzjonarja tagħha f'NLB għal […] % minn […] lil investitur li huwa indipendenti u mhux relatat mar-Repubblika tas-Slovenja. Din iċ-ċessjoni se tnaqqas b'mod sinifikanti l-influwenza esterna fuq il-ġestjoni tal-bank u l-attivitajiet tan-negozju.
b. It-tisħiħ tal-politiki tal-ipprezzar u l-qafas tal-ġestjoni tar-riskju
(132)
NLB se jtejjeb il-politiki ta' pprezzar tiegħu u l-qafas tal-ġestjoni tar-riskju b'mod partikolari permezz ta' għadd ta' regoli u miżuri bil-għan li jipproteġu l-aħjar interessi tan-negozju tal-bank. Dawn il-miżuri jinkludu t-taħriġ tal-persunal, il-klassifikazzjoni tal-klijenti, l-ipprezzar tal-produzzjoni l-ġdida u r-rieżaminazzjoni tal-proċess tar-riskju tal-kreditu.
(133)
B'mod partikolari l-ipprezzar ta' self ġdid se jwassal għal RoE pożittiva ta' mill-anqas […] % fuq kull relazzjoni klijentali sal-31 ta' Diċembru 2017. Dan l-ipprezzar se jiddaħħal gradwalment, jibda bi […] % tar-RoE fuq kull relazzjoni klijentali fl-2014 u jilħaq […] % sal-31 ta' Diċembru 2017.
(134)
It-titjib li jirriżulta fil-politiki tal-ipprezzar ta' NLB u l-qafas l-ġestjoni tar-riskju tiegħu huwa xieraq u meħtieġ sabiex ikunu implimentati l-politiki tal-kreditu aktar rigorużi fuq self ġdid u politika ta' proviżjonament aktar konservattiva. Dawn ir-riformi jndirizzaw d-dgħufijiet ta' NLB li jwasslu għal kwalità fqira tal-portafoll tas-self tiegħu, b'livell eċċessiv ta' self improduttiv u kost għoli tal-kreditu. Billi jindirizzaw dawn il-kawżi ta' profittabilità baxxa, dawn il-miżuri jikkontribwixxu għall-vijabilità ta' NLB.
(135)
Il-pjan ta' ristrutturar jinkludi wkoll separazzjoni organizzazzjonali ta' negozji mhux kapitali ta' NLB. Dik ir-riorganizzazzjoni tal-Bank se tippermetti lil NLB li jissimplifika l-attivitajiet kapitali tiegħu. Dik is-separazzjoni se tippermettilu wkoll li jimplimenta approċċ aktar speċjalizzat għall-ġestjoni tan-negozju mhux kapitali tal-bank u sabiex jieħu ħsieb mill-assi improduttivi sabiex jimmassimizza l-valur tal-irkupru.
c. L-ibbilanċjar mill-ġdid tan-negozju lejn attivitajiet inqas riskjużi.
(136)
Bħala riżultat tal-Pjan ta' Ristrutturar, ir-RWA ta' NLB se tonqos minn EUR 11,1 biljun fil-31 ta' Diċembru 2012 għal EUR [5-10] biljun fil-31 ta' Diċembru 2017. It-tnaqqis tar-RWA, b'mod partikolari fis-setturi l-aktar problematiċi tal-bank ta' azjendi finanzjarji, il-kumpaniji tat-trasport u l-kumpaniji tal-kostruzzjoni, jiżgura li r-riskju assoċjat ma' dawk l-iskoperturi se jonqos matul il-perjodu ta' ristrutturar.
(137)
NLB se jittrasferixxi portafoll ta' EUR 2,3 biljuni f'self indeboliti lil BAMC li jippermetti lil NLB li jiffoka fuq il-ġestjoni tas-self produttiv, filwaqt li jirrilaxxa riżorsi għat-tħaddim tas-self inadempjenti li jifdal.
(138)
L-istrateġija futura ta' NLB se tiffoka mill-ġdid l-attivitajiet tiegħu fuq negozju aktar konservattiv b'setturi kapitali tas-servizzi bankarji għall-konsumatur, SME u servizzi bankarji korporattivi magħżula fis-Slovenja. Li l-iżvilupp se jinkiseb permezz ta' ċessjonijiet u tnaqqis sostanzjali ta' negozji mhux kapitali biex b'hekk jilliberaw riżorsi għall-attivitajiet kapitali.
d. Tiswijja tal-istruttura tal-karta tal-bilanċ
(139)
NLB diġà rċieva injezzjonijiet ta' kapital mill-Istat f'Marzu 2011 u f'Lulju 2012. Bit-tielet rikapitalizzazzjoni addizzjonali NLB jista' jikkonforma mar-rekwiżiti kapitali tal-Bank tas-Slovenja, biex b'hekk jippermetti r-ritorn tiegħu għall-vijabilità.
(140)
L-ammont tat-tielet rikapitalizzazzjoni jikkunsidra l-ħtiġijiet tal-bank li jirriżultaw mill-AQR/ST. Wara dik ir-rikapitalizzazzjoni l-proporzjon tal-Grad 1 tal-Bank fis-CRR immedjatament se jilħaq il-15 % u livell ta' [10-20] % sal-31 ta' Diċmebru 2017, biex b'hekk jaqbeż bi kbir ir-rekwiżit ta' kapital stabbilit mill-Bank tas-Slovenja ta' proporzjoni ta' 9 % ta' Kapital tal-Grad 1 fis-CRR.
(141)
Barra minn hekk, NLB se jnaddaf il-karta tal-bilanċ tiegħu permezz tat-trasferiment ta' portafoll sostanzjali ta' assi improduttivi u danneġġati lil BAMC.
(142)
NLB se jtejjeb il-profil tiegħu ta' finanzjament bit-tnaqqis ta' finanzjament fil-grupp stess għas-sussidjarji tiegħu, iċ-ċessjoni ta' attivitajiet mhux kapitali u l-iffokar mill-ġdid fuq il-bażi ta' finanzjament storika tiegħu ta' depożiti fil-livell ta' konsumatur. Il-proporzjonijiet tas-self mad-depożiti se jissaħħu minn 105 % fl-2012 għal [70-80] % fil-31 ta' Diċembru 2017.
e. Restawr ta' profittabilità fit-tul
(143)
Ir-restawr ta' profittabilità fit-tul se jirriżulta mir-ripożizzjonament strateġiku tal-bank għan-negozju bankarju bażiku kapitali lill-konsumatur, SMEs u servizzi bankarji korporattivi magħżulav fis-Slovenja li jippermetti lill-bank li jilħaq il-miri tar-RoE.
(144)
Il-bank se jtejjeb il-marġini ta' imgħax nett tiegħu billi jiżgura li self ġdid se jkun ipprezzat b'mod adegwat. B'mod partikolari, l-ipprezzar għal self ġdid se jikkontribwixxi għall-ksib ta' RoE pożittiva ta' mill-inqas […] % fl-2014, […] % fl-2015, […] % fl-2016 u […] % fl-2017 fuq kull relazzjoni klijentali.
(145)
NLB se jiddokumenta wkoll d-deċiżjonijiet ta' ristrutturar kollha. Fid-dokumentazzjoni huwa se jinkludi paragun ma' soluzzjonijiet alternattivi bħall-eżekuzzjoni ta' kollateral u t-terminazzjoni tal-inkarigu. Huwa se juri li huwa jkun għażel is-soluzzjoni li timmassimizza il-valur preżenti nett għall-bank.
(146)
NLB qed jippjana wkoll programm ambizzjuż għat-tnaqqis tal-kostijiet permezz ta' konsolidazzjoni sinifikanti fil-bini tan-negozju tiegħu n-u netwerk ta' fergħat u tnaqqis fl-impjegati, kif ukoll bit-titjib fl-effiċjenza operazzjoanli, u bilil jfittex li jikseb akkwiżizzjoni ta' klijenti aġġustati għar-riskju u xprunata mill-profitabbilità u l-ottimizzazzjoni tal-likwidità u kostijiet oħra. B'riżultat ta' dan, il-pjan ta' ristrutturar jipprevedi tnaqqis tal-proporzjoni bejn il-kost u l-introjtu għal inqas minn 60 %, kumparabbli mal-livelli miksub mill-bank qabel il-kriżi. Sal-31 ta' Diċembru 2017 NLB se jikseb RoE ta' [5-10] % wara t-taxxi u proporzjon tal-Kapital tal-Grad 1 fis-CRR ta' [10-20] %. Il-profitti ta' NLB wara t-taxxi se jammonta għal EUR [100-150] miljun fl-2017.
(147)
Il-fluss ta' indebolimenti huwa mistenni li jonqos maż-żmien hekk kif il-Pjan ta' Ristrutturar ikun implimentata gradwalment. Il-Bank ser ikollhom profil tar-riskju ta' kreditu aktar b'saħħitha bħala riżultat ta' trasferiment ta' assi danneġġati bamc, l-impenji relatati mal-ġestjoni ta' riskju ta' kreditu u ta' self mhux produttiv ta' ristrutturar li baqa' fil-kotba tiegħu sabiex jiġi massimizzat il-valur preżenti nett tagħhom għall-Bank, kif ukoll miżuri oħra li jtejbu l-qafas tal-ġestjoni tar-riskju tal-bank.
(148)
Il-Kummissjoni għalhekk tikkunsidra li l-pjan ta' ristrutturar jista' jirrestawra l-vijabilità fit-tul ta' NLB.
(ii) Kontribuzzjoni proprja u kondiviżjoni tal-piż
(149)
Il-Komunikazzjoni dwar ir-Ristrutturar supplimentata b'Komunikazzjoni Bankarja tal-2013 tindika li kontribuzzzjoni adegwata mill-benefiċjarju hi meħtieġa sabiex l-għajnuna tiġi limitata għall-minimu u biex tindirizza d-distorsjonijiet tal-kompetizzjoni u l-periklu morali. Għal dan l-għan, hija tipprovdi (i) li kemm il-kostijiet tar-ristrutturar kif ukoll l-ammont ta' għajnuna għandhom ikunu llimitati u (ii) għandu jkun hemm kondiviżjoni massima tal-piżijiet minn azzjonisti eżistenti u kredituri subordinati.
(150)
Kondiviżjoni adegwata tal-piżijiet normalment tinvolvi, wara li t-telf jiġi assorbit minn ekwità, kontribuzzjonijiet minn detenturi ta' kapital ibridu u d-detenturi tad-debitu subordinarju. Id-detenturi ta' kapital ibridu u ta' debitu subordinarju għandhom jikkontribwixxu biex titnaqqas l-insuffiċenza kapitali sal-punt massimu. Tali kontribuzzjonijiet jieħdu l-forma jew ta' konverżjoni f'Ekwità Komuni tal-Grad 1 (19) jew tniżżil fil-valur tas-somma kapitali ewlenija tal-istrumenti. F'kull każ, il-ħruġ tal-flus mingħand il-benefiċjarju għal għand id-detenturi ta' tali titoli għandu jkun prevenut sa fejn ikun legalment possibbli.
(151)
Il-Pjan ta' ristrutturar ma għandux elementi li jissuġġerixxu li l-għajnuna tmur lil hinn mill-mezzi meħtieġa biex ikopru l-kostijiet li jirriżultaw mir-ritorn għall-vijabilitàabilità ta' NLB. L-insuffiċnza tal-kapital li jeħtieġ li tkun koperta mit-tielet rikapitalizzazzjoni kienet idditerminata abbażi ta' AQR/ST. Dan l-estimu ta' injezzjoni ta' kapital huwa bbażat b'mod partikolari fuq evalwazzjoni tal-assi li turi dak il-livell biex tkun neċessary u li hu suffiċjenti biex isostni sitwazzjoni ta' stress. L-AQR/ST ġab aktar ċertezza dwar il-livell ta' kapital meħtieġ. L-ammont tat-tielet rikapitalizzazzjoni jagħmilha possibbli sabiex il-bank jissodisfa r-rekwiżiti kapitali regolatorjiu tiegħu u l-aspettattivi tas-suq. Barra minn hekk, se jkun hemm mekkaniżmu ta' ħlas lura ta' kapital li jillimita l-akkumulu ta' kapital żejjed f'NLB, li bih NLB ikollu jħallas dividendi għas-snin fiskali 2015, 2016 u 2017 ikkalkulati fuq il-perċentwal dejjem jikber ta' kwalunkwe kapital żejjed. Il-mekkaniżmu ta' ħlas lura ta' kapital jiżgura li l-kapital eċċessiv ogħla mir-rekwiżiti kapitali regolatorji minimi ma jippermettix lill-bank li jidħol f'negozju ġdid qabel ma jħallas lura lill-Istat.
(152)
Minkejja il-projbizzjoni tad-dividendi, sabiex tippermetti lil NLB d.d. li jikseb dividendi mis-sussidjarji tiegħu u biex jiġi evitat l-akkumulu ta' likwidità fihom huma jistgħu jħallsu dividendi. Dawn il-kumpaniji jistgħu jħallsu dividendi lill-azzjonisti tagħhom jekk NLB d.d. jkun - direttament jew indirettament - l-azzjonijist maġġoritarju u l-azzjonisti esterni kollha flimkien ikollhom inqas minn [10-20] % tal-ishma u d-drittijiet tal-vot fil-kumpanija relevanti. Il-Kummissjoni tikkunsidra li l-possibilità għas-sussidjarji li jagħmlu tali ħlasijiet ta' dividendi li NLB d.d. tikkontribwixxi biex iżżomm l-ammont tal-għajnuna għall-minimu neċessarju, tippermetti livell xieraq ta' flessibilità għall-ġestjoni effiċjenti tal-kapital u l-likwidità konsolidati ta' NLB u tiffaċilita il-ħlas lura tal-għajnuna. Il-fatt li, b'riżultat ta' dan, anki l-azzjonisti minoritarji tas-sussidjarji jirċievu parti mid-dividendi jirrappreżenta riperkussjoni proporzjonata meta mqabbla ma' dawk il-benefiċċji li jikkunsidraw, b'mod partikolari, l-ammont relattivament żgħir ta' dividendi eventwalment pagabbli lill-azzjonisti kollha minbarra NLB d.d. li mhuwiex se jaqbeż aktar minn wieħed minn kull għaxra tal-ammont ta' dividendi eventwalment pagabbli lil NLB d.d..
(153)
L-ewwel ħaġa, l-impenji rigward il-kondiviżjoni tal-piżijiet tal-azzjonisti u d-detenturi tad-debitu subordinarju jikkonformaw mal-Komunikazzjoni dwar ir-Ristrutturar issupplimentata bil-Komunikazzjoni Bankarja tal-2013.
(154)
F'dan ir-rigward, is-Slovenja impenjat ruħha li qabel ma tingħata kwalunkwe għajnuna mill-Istat lil NLB (jiġifieri t-tielet rikapitalizzazzjoni u t-trasferiment ta' assi danneġġati lil BAMC), dan tal-aħħar se jniżżel bis-sħiħ il-valur tal-ekwità tal-azzjonisti tiegħu u d-debiti subordinarji pendenti biex b'hekk jiżgura l-konformità mar-rekwiżiti tal-Komunikazzjoni Bankarja tal-2013. Il-Kummissjoni tinnota b'mod pożittiv li l-kontribuzzjoni tad-detenturi tad-debitu subordinarju intlaħqet sal-limitu massimu possibbli, biex b'hekk tiżgura kondiviżjoni tal-piżijiet xierqa. L-injezzjonijiet ta' kapital mill-Istat se jiġu implimentati biss wara l-implimentazzjoni kompleta tat-tneħħija sħiħa tad-detenturi tad-debitu subordinarju. Din is-sekwenza tiżgura li d-detenturi eżistenti kollha taddebitu subordinarju għandhom jikkontribwixxu bis-sħiħ għall-kostijiet ta' ristrutturar tal-bank qabel ma jidħol l-Istat. B'hekk, l-Istat jipposjedi 100 % tal-ishma tal-bank wara it-tielet rikapitalizzazzjoni meta mqabbel mat-33,1 % qabel l-ewwel injezzjoni ta' kapital mill-Istat.
(155)
It-tieni ħaġa, il-punt 24 tal-Komunikazzjoni dwar ir-Ristrutturar jipprovdi li remunerazzjoni adegwata tal-kapital tal-Istat hija wkoll mezz ta' kif tinkiseb il-kondiviżjoni tal-piżijiet.
(156)
Fir-rigward tal-ewwel u t-tieni rikapitalizzazzjonijiet, il-Kummissjoni tinnota li dawn saru bi prezzijiet kompatibbli mal-prinċipji tal-kondiviżjoni tal-piżijiet (20). Dwar It-tielet rikapitalizzazzjoni inkluża fil-Pjan ta' Ristrutturar, l-Istat se jippossjedi 100 % tal-bank wara r-rikapitalizzazzjoni, biex b'hekk jimmassimizza l-kondiviżjoni tal-piżijiet. Il-Kummissjoni diġà stabbilit ukoll li t-trasferiment ta' assi danneġġati lil BAMC huwa remunerat b'mod xieraq.
(157)
It-tielet ħaġa, fir-rigward tal-kopertura tal-kostijiet ta' ristrutturar li joħorġu mill-Pjan ta' Ristrutturar permezz ta' miżuri interni minn NLB, NLB se jwettaq miżuri ta' tnaqqis tal-kost li jirriżultaw fi tnaqqis tal-ksotijiet operazzjonali minn EUR 368 miljun fil-31 ta' Diċembru 2012 għal EUR [250-300] miljun fil-31 ta' Diċembru 2017 f'każ ta' xenarju bażi. Il-Pjan ta' Ristrutturar jipprovdi wkoll għal ċessjoni ta' mill-inqas [80-90] % ta' attivitajiet mhux bankarji tal-bank. Barra minn hekk, mekkaniżmu ta' ħlas lura tal-kapital iddaħħal fis-seħħ biex b'hekk jippermetti l-ħlas ta' dividendi lill-Istat għas-snin fiskali 2015, 2016 u 2017 sal-ogħla punt possibbli mingħajr ma jkunu pperikolati r-rekwiżiti kapitali regolatorji tal-bank.
(158)
Ir-raba', flimkien ma' dawn il-miżuri strutturali, is-Slovenja impenjat ruħha wkoll fuq projbizzjoni ta' kupuni, projbizzjoni ta' akkwiżizzjoni u projbizzjoni fuq ir-reklamar u prattiċi kummerċjali aggressivi.
(159)
Il-Kummissjoni tinnota li l-impenn li ma jħallasx kupuni matul ma japplikax għal strumenti kapitali maħruġa ġodda sakemm kwalunkwe pagament ta' kupuni fuq tali strumenti kapitali maħruġa ġodda ma joħloqx obbligu legali li jsir kwalunkwe pagament ta' kupuni fuq titoli ta' NLB eżistenti fil-mument tal-adozzjoni ta' din id-Deċiżjoni (21). Il-Kummissjoni taċċetta din il-limitazzjoni ta' projbizzjoni ta' kupuni sabiex tippermetti lill-grupp biex jiġġenera kapitali ibridi ġodda fis-suq b'konformità mal-punt 26 tal-Komunikazzjoni dwar ir-Ristrutturar. Il-ħruġ ta' titoli subordinati wara d-data tal-adozzjoni ta' din id-deċiżjoni se tippermetti lill-bank li jiġġenera finanzjament addizzjonali u kapital ibridu filwaqt li ma jiskattax il-ħlas ta' kupuni fuq titoli eżistenti, b'mod partikolari fuq debitu subordinarju li diġà jeżisti. Minħabba l-limitazzjoni tal-projbizzjoni ta' kupuni l-bank għalhekk se jkun f'pożizzjoni li jagħti kapital ta' Grad 1 addizzjonali fis-CRR, li jista' potenzjalment inaqqas il-kapital li jeħtieġ fil-forma ta' ekwità. F'dak ir-rigward, għandu jiġi mfakkar li l-kupuni għandhom ikunu fakultattivi u ma jistgħux ikunu obbligatorji għal strumenti tad-debitu biex jikkwalifikaw bħala kapital tal- Grad 1 fis-CRR. Fl-aħħar nett, fil-każ preżenti jista' jiġi osservat ukoll li, wara li jitniżżel bis-sħiħ il-valur ta' NLB tal-ekwità tal-azzjonisti u debitu subordinarju pendenti, l-ebda ekwità u l-ebda debitu subordinarju ma jitħalla fil-bank. Il-limitazzjoni tal-projbizzjoni tal-kupuni ma tfixkilx l-effett utli ta' projbizzjoni tal-kupuni tat-tip kkontemplat mill-Komunikazzjoni dwar ir-Ristrutturar minħabba l-impenn pprovdut minn NLB li l-ħlas ta' kupuni fuq strumenti ġodda mhux se joħloq obbligu legali li jagħmel kwalunkwe ħlas ta' kupuni fuq titoli eżistenti ta' NLB u jipprevjeni kwalunkwe ħruġ ta' kapital mhux meħtieġ.
(160)
Skont dan, il-kondiviżjoni tal-piżijiet fuq l-ekwità, id-detenturi tad-dejn ibridu u subordinat, it-tnaqqis fil-kostijiet, iċ-ċessjonijiet u remunerazzjoni xierqa għall-għajnuna jirrappreżentaw kontribuzzjoni proprja suffiċjenti minn NLB għall-kost tar-ristrutturar tiegħu.
(161)
Għal dawn ir-raġunijiet, il-Kummissjoni tikkonkludi li l-Pjan ta' Ristrutturar jipprovdi għal awtokontribuzzjoni adatta u l-kondiviżjoni tal-piżijiet.
(iii) Miżuri li jillimitaw id-distorsjoni tal-kompetizzjoni
(162)
Fl-aħħar nett, it-Taqsima 4 tal-Komunikazzjoni dwar ir-Ristrutturar teħtieġ li l-Pjan ta' Ristrutturar ikun fih il-miżuri li jillimitaw id-distorsjonijiet tal-kompetizzjoni. Miżuri bħal dawn għandhom jitfasslu b'mod speċifiku biex jindirizzaw id-distorsjonijiet fuq is-swieq fejn il-bank benefiċjarju jopera wara r-ristrutturar. In-natura u l-forma ta' tali miżuri tiddependi fuq żewġ kriterji: l-ewwel, l-ammont tal-għajnuna u l-kondizzjonijiet u ċ-ċirkustanzi li taħthom ingħatat u, it-tieni, il-karatteristiċi tas-swieq li fuqhom se jopera l-benefiċjarju. Barra minn hekk, il-Kummissjoni għandha tikkunsidra l-ammont tal-kontribuzzjoni proprja tal-benefiċjarju u l-kondiviżjoni tal-piżijiet matul il-perjodu ta' ristrutturar.
(163)
NLB rċieva għajnuna mill-Istat fil-forma ta' injezzjonijiet ta' kapital u miżuri għall-assi danneġġati sa ammont ta' EUR 2,321 biljuni ekwivalenti għal 20 % ta' RWA ta' NLB (22). Ir-remunerazzjoni adegwata tal-għajnuna u l-ħtieġa li jiġu implimentati miżuri biex jillimitaw id-distorsjonijiet potenzjali tal-kompetizzjoni huma meħtieġa b'mod partikolari fid-dawl tal-ammont relattivament kbir tal-għajnuna.
(164)
L-ewwel miżura li se tillimita d-distorsjonijiet ta' kompetizzjoni hija l-bejgħ tal-parteċipazzjoni ta' NLB fi […]. Iċ-ċessjoni ta' […], se tnaqqas is-sehem tas-suq ta' NLB […]. Iċ-ċessjoni ta' […] NLB se tikkontribwixxu wkoll biex tillimita s-sehem tas-suq ta' NLB kif ukoll tiftaħ is-suq għal kompetituri.
(165)
It-tnaqqis tal-preżenza fis-suq ta' NLB fis-self lis-setturi korporattivi ta' kostruzzjoni, trasport u azjendi finanzjarji jinkiseb bis-saħħa tal-limitazzjonijiet annwali fuq ir-RWA f'dawk is-setturi.
(166)
Barra minn hekk, NLB se jwaqqaf il-lokazzjoni, fatturament, forfaiting u negozji mhux kapitali fis-Slovenja u barra mill-pajjiż biex b'hekk ikompli jikkontribwixxi għal effett ta' esternalità possibbli tal-għajnuna mill-Istat riċevuta għal attivitajiet oħra barra min-negozju bankarja kapitali tiegħu.
(167)
NLB se jkompli l-operat tiegħu skont kundizzjonijiet li jillimitaw id-distorsjoni tal-kompetizzjoni. Bħala bank monolinji b'politiki tal-ġestjoni tar-riskju u tal-governanza msaħħa u politika tas-self aktar effiċjenti b'politika tal-ipprezzar msaħħa li jikseb RoE ta' [10-20] % fuq self ġdid fil-31 ta' Diċembru 2017, il-bank se joqgħod lura milli jipprovdi kundizzjonijiet eċċessivament vantaġġużi lill-klijenti tiegħu. Dawn l-elementi jikkontribwixxu għall-vijabilità ta' NLB iżda jillimitaw ukoll distorsjonijiet tal-kompetizzjoni.
(168)
Is-Slovenja impenjat ruħha għal projbizzjoni fuq l-akkwiżizzjonijiet, li tiżgura li NLB mhux se juża l-għajnuna mill-Istat irċevuta biex jikseb kwalunkwe negozju ġdid. Barra minn hekk, mekkaniżmu ta' ħlas lura tal-kapital iddaħħal fis-seħħ biex b'hekk jippermetti lil NLB iħallas dividendi lill-Istat għas-snin fiskali 2015, 2016 u 2017 sal-ogħla punt possibbli mingħajr ma jkunu pperikolati r-rekwiżiti kapitali regolatorji tal-bank. Dan il-mekkaniżmu ta' ħlas lura ta' kapital jiżgura li l-kapital eċċessiv ogħla mir-rekwiżiti kapitali regolatorji minimi jew minn kwalunkwe rekwiżiti regolatorji oħra ma jippermettix lill-bank li jidħol f'negozju ġdid qabel ma jħallas lura lill-Istat.
(169)
Flimkien ma' dawn il-miżuri strutturali, is-Slovenja impenjat ruħha wkoll għal sett ta' limitazzjonijiet fuq il-komportament li jipprevjenu d-ditorsjoni tal-kompetizzjoni. Il-Kummissjoni tilqa' projbizzjoni fuq reklamar tal-għajnuna mill-Istat u dwar prattiċi kummerċjali aggressivi, biex b'hekk NLB ikun prevenu milli juża l-għajnuna għalmġiba antikompetittiva fis-suq.
(170)
Meta titqies din it-taħlita ta' miżuri u impenji, hemm salvagwardji suffiċjenti biex jillimitaw id-distorsjonijiet potenzjali tal-kompetizzjoni fid-dawl tal-ammont ta' għajnuna lil NLB.
8.2.4. Monitoraġġ tal-Pjan ta' Ristrutturar
(171)
Skont it-Taqsima 5 tal-komunikazzjoni dwar ir-ristrutturar issupplimentata bil-Komunikazzjoni Bankarja tal-2013, rapporti regolari huma meħtieġa sabiex jippermettu lill-Kummissjoni tivverifika li l-Pjan ta' Ristrutturar qed jiġi implimentat kif suppost. Is-Slovenja se taħtar fiduċjarju għall-monitoraġġ li se jipprovdi lill-Kummissjoni b'rapporti dwar il-monitoraġġ kull sitt xhur.
(172)
Biex tkun żgurata l-implimentazzjoni xierqa tal-Pjan ta' Ristrutturar tul id-durata kollha tagħha, l-awtoritajiet Sloveni se jieħdu l-miżuri kollha meħtieġa biex jiżguraw li NLB jikkonforma mal-impenji elenkati fid-Dokument dwar il-Kundizzjonijiet.
(173)
Barra minn hekk, l-implimentazzjoni korretta tal-pjan ta' ristrutturar u l-implimentazzjoni sħiħa u korretta tal-impenji kollha li jinsabu fid-dokument mehmuż fl-Anness ma' din id-Deċiżjoni se tiġi mmonitorjata kontinwament minn Fiduċjarju tal-Monitoraġġ indipendenti u suffiċjentement ikkwalifikat. Il-Fiduċjarju tal-Monitoraġġ ikollu aċċess mhux ristrett għall-informazzjoni kollha meħtieġa biex jissorvelja l-implimentazzjoni tad-Deċiżjoni. Il-Kummissjoni jew il-Fiduċjarju ta' Monitoraġġ jistgħu jitolbu lil NLB għal spjegazzjonijiet u kjarifiki. Is-Slovenja u NLB għandhom jikkooperaw bis-sħiħ mal-Kummissjoni u mal-Fiduċjarju tal-Monitoraġġ fir-rigward tal-mistoqsijiet kollha assoċjati mal-monitoraġġ.
8.2.5. Konklużjoni u għeluq tal-ftuħ dwar il-Pjan ta' Ristrutturar
(174)
Il-Kummissjoni tinnota li l-Pjan ta' Ristrutturar ippreżentat mis-Slovenja jindirizza b'mod adegwat l-kwistjonijiet ta' vijabilità (inkluż il-governanza korporattiva), il-kondiviżjoni tal-piżijiet u d-distorsjoni tal-kompetizzjoni u huwa konformi mar-rekwiżiti tal-Komunikazzjoni dwar ir-Ristrutturar issupplimentata bil-Komunikazzjoni Bankarja tal-2013.
(175)
Il-Kummissjoni b'hekk tneħħi d-dubji tal-Kummissjoni dwar il-kompatibbiltà tal-Pjan ta' Ristruttura li tqajmu fit-tieni salvataġġ u d-deċiżjoni tal-ftuħ.
9. KONKLUŻJONI
(176)
Il-Kummissjoni tikkonkludi li l-ewwel, it-tieni u t-tielet rikapitalizzazzjonijiet tal-Istat ta' NLB u t-trasferiment ta' assi danneġġati lil BAMC jikkostitwixxu għajnuna għar-ristrutturar favur NLB.
(177)
Il-Kummissjoni tikkonkludi li l-miżuri ta' ristrutturar li jikkonsistu fl-ewwel, it-tieni u t-tielet rikapitalizzazzjonijiet u t-trasferiment ta' assi danneġġati lil BAMC huma adatti sabiex jippermettu lil NLB jerġa' jikseb il-vijabilità tiegħu fit-tul, suffiċjenti fir-rigward tal-kondiviżjoni tal-piżijiet u xierqa u proporzjonali għat-tpaċċija tal-effetti ta' distorsjoni tas-suq tal-miżuri ta' għajnuna inkwistjoni. Il-Kummissjoni għalhekk tikkunsidra li l-pjan ta' ristrutturar ippreżentat jissodisfa l-kriterji tal-Komunikazzjoni dwar ir-Ristrutturar kif supplimentata bil-Komunikazzjoni Bankarja tal-2013 u l-Komunikazzjoni dwar l-Assi Danneġġati kif adattata u kkomplementata mill-Komunikazzjoni Bankarja tal-2103. Il-miżuri ta' ristrutturar jistgħu għalhekk jitqiesu li huma kompatibbli mas-suq intern skont l-Artikolu 107(3)(b) TFUE. L-ewwel, it-tieni u t-tielet rikapitalizzazzjonijiet u t-trasferiment ta' assi danneġġati lil BAMC jistgħu għalhekk jiġu approvati skont il-Pjan ta' Ristrutturar,
ADOTTAT DIN ID-DEĊIŻJONI:
Artikolu 1
L-għajnuna għar-ristrutturar provduta lil NLB mir-Repubblika tas-Slovenja, li tikkonsisti mill-ewwel rikapitalizzazzjoni ta' EUR 250 miljun, it-tieni rikapitalizzazzjoni ta' EUR 382,9 miljun, it-tielet rikapitalizzazzjoni ta' EUR 1 558 miljun u t-trasferiment ta' assi danneġġati lil BAMC b'element ta' għajnuna ta' EUR 130 miljun, tikkostitwixxi għajnuna mill-Istat skont it-tifsira tal-Artikolu 107(1) tat-Trattat dwar il-Funzjonament tal-Unjoni Ewropea.
L-għajnuna għar-ristrutturar hija kompatibbli mas-suq intern, fid-dawl tal-Pjan ta' Ristrutturar u tal-impenji stabbiliti fl-Anness.
Artikolu 2
Din id-Deċiżjoni hija indirizzata lir-Repubblika tas-Slovenja.
Magħmul fi Brussell, it-18 ta' Diċembru 2013.

Labels: 4
2
19
18